
הכנסת העשרים
מושב ראשון
<פרוטוקול מס' 5>
מישיבת הוועדה לקידום מעמד האישה ולשוויון מגדרי
יום שלישי, כ"ט בסיון התשע"ה (16 ביוני 2015), שעה 10:00
<סדר-היום:>
<1. מעקב אחר יישום התכנית לטיפול בנפגעות תקיפה מינית.>
<2. עדכון משרד הבריאות על מסקנות הוועדה בנושא ההפרדה המגדרית ונוהל הטיפול במקרי פגיעה מינית במחלקות אשפוז פסיכיאטריות.>
<3. הרפורמה לבריאות הנפש מנקודת מבט מגדרית.>
נכחו:

<חברי הוועדה:> 
עאידה תומא סלימאן – היו"ר
זאב בנימין בגין

מיכל בירן

חנין זועבי

נורית קורן

<מוזמנים:> 
	פרופ' ארנון אפק
	–
	מנכ"ל, משרד הבריאות

	ד"ר טל ברגרמן לוי
	–
	ראשת אגף בריאות הנפש, משרד הבריאות

	ורד סוויד פאר
	–
	מנכ"לית הרשות לקידום מעמד האישה, משרד הבריאות

	חיה ישראל
	–
	מנהלת המחלקה לעו"ס בברה"נ, משרד הבריאות

	זהר סהר-לביא
	–
	מנהלת המחלקה לטיפול באלימות במשפחה ותקיפה מינית, משרד הבריאות

	מלכה פרגר
	–
	מנהלת השירות הארצי לעו"ס, משרד הבריאות

	אתי פסי
	–
	מפקחת מחוז צפון, משרד הרווחה והשירותים החברתיים

	ציפי נחשון-גליק
	–
	עו"ס, מנהלת שירות נוצץ, השירות לנוער, צעירות וצעירים, משרד הרווחה והשירותים החברתיים

	ח'ולוד ח'טיב זועבי
	–
	מנהלת המרכז הרב-תחומי, עיריית נצרת, משרד הרווחה והשירותים החברתיים

	אילנה כהן
	–
	מנהלת המרכז הרב-תחומי לטיפול בנפגעי תקיפה מינית, ראשל"צ, משרד הרווחה והשירותים החברתיים

	רונית סדגר
	–
	מנהלת המרכז לטיפול בנפגעות תקיפה מינית, בני-ציון, חיפה, משרד הרווחה והשירותים החברתיים

	צביקה כהן
	–
	מנהל אגף נפגעי עבודה, המוסד לביטוח לאומי, משרד הרווחה והשירותים החברתיים

	שלומי מור
	–
	עו"ד, המוסד לביטוח לאומי, משרד הרווחה והשירותים החברתיים

	דינה לוין 
	–
	מרכזת, אגף נכות, המוסד לביטוח לאומי, משרד הרווחה והשירותים החברתיים

	מיכל אלנתן
	–
	רפרנטית, אגף נכות, המוסד לביטוח לאומי, משרד הרווחה והשירותים החברתיים

	ליאנה מגד
	–
	עו"ד, ייעוץ וחקיקה, פלילי, משרד המשפטים

	לאה רוזנבוים
	–
	מתמחה, משרד המשפטים

	רוני בלקינד
	–
	מתמחה, ייעוץ וחקיקה, משרד המשפטים

	גלי אמיר
	–
	כלכלנית, אגף השכר והסכמי עבודה, משרד האוצר

	אלעד מסאסא
	–
	רפרנט בריאות באג"ת, משרד האוצר

	עדי זגורי
	–
	ק' ייעוץ וחקיקה, מדור נפגעי עבירה, משטרת ישראל, המשרד לביטחון פנים

	נירה ראובני
	–
	ק' פיקוח ובקרה, מדור נפגעי עבירה, משטרת ישראל, המשרד לביטחון פנים

	שבתי גרברציק
	–
	דוברות, מגזר דתי חרדי, משטרת ישראל, המשרד לביטחון פנים

	שולה אגמי
	–
	הוועדה לקידום מעמד האישה, מרכז השלטון המקומי

	ד"ר שמואל הירשמן
	–
	ס. מנהל ביה"ח לב השרון, מזכ"ל איגוד הפסיכיאטריה, ההסתדרות הרפואית בישראל

	חנה שטרום כהן
	–
	פסיכו' קלינית בכירה, יו"ר פורום הפסיכו' והעו"ס בבריאות הנפש לרפורמה מיטיבה בישראל

	חנן מוניץ
	–
	יועץ בריאות הנפש, קופ"ח "כללית"

	אסתר קופלר לזר
	–
	רכזת בריאות נפש, פסיכולוגית קלינית ורפואית, קופ"ח "מאוחדת", ירושלים

	ג'ודית ריידמן-הלפר
	–
	פסיכיאטרית, מנהלת מרפאת בריאות הנפש, "מכבי" שירותי בריאות

	אורית סוליציאנו
	–
	מנכ"לית, איגוד מרכזי הסיוע לנפגעות ונפגעי תקיפה מינית

	עדי נוקד ויצמן
	–
	דוברת, איגוד מרכזי הסיוע לנפגעות ולנפגעי תקיפה מינית

	ליאת קליין
	–
	יועמ"ש, איגוד מרכזי הסיוע לנפגעות ונפגעי תקיפה מינית

	מור בומפלד
	–
	נפגעת תקיפה מינית

	יעל נהרי
	–
	מטופלת בבריאות הנפש

	שריל סיטמן
	–
	אימא לחולה ופעילה, פורום הורים להפרעות אכילה

	אביבה קולמן
	–
	עו"ד, סגן יו"ר מועצת ארגוני הנשים 

	ציפי רון
	–
	מועצת ארגוני הנשים בישראל

	בשמת אדמון
	–
	דוברת, עמותת אנוש לבריאות הנפש

	עדית סרגוסטי
	–
	רכזת תחום בריאות הנפש, ארגון "בזכות"

	הילה רימון-גרינשפן
	–
	חוקרת, ארגון "בזכות"

	תהילה גיגי
	–
	מתמחה בפסיכולוגיה קלינית, ארגון "בנפשנו"

	איתמר אבנרי
	–
	רכז קשרי מימשל, האגודה למען הלהט"ב

	דורית גורניק
	–
	מרכזת יחידה לנפגעות, כפר שאול

	קארינה ליפה
	–
	מדריכה טיפולית, היחידה לנפגעות תקיפה מינית, כפר שאול 

	הילה מחלב
	–
	מדריכה טיפולית, היחידה לנפגעות תקיפה מינית, כפר שאול 

	ד"ר צביה זליגמן
	–
	מנהלת מרכז "לטם" בביה"ח איכילוב

	מירב לברון
	–
	סגנית מנהלת, מרכז "לטם"

	מוריס פרג'
	–
	מתנדב, עמותת מגן לזכויות אנוש

	מיטל בנשק
	–
	חברת ועדת ההיגוי, פורום הנשים של הבית היהודי


	מרוה זהר
	–
	מייצגת נפגעות תקיפה מינית, "קולך"

	פרופ' נעם זהר
	–
	חבר המועצה הלאומית לביו-אתיקה, "קולך"

	אילת כהן וידר
	–
	פסיכולוגית קלינית, "קולך"

	ריקי שפירא רוזנברג
	–
	יועמ"ש, "קולך"

	יחיאל אסולין 
	–
	פסיכולוג קליני, "שוויון לכל נפש"

	דנה אלפסי
	–
	סטודנטית לפסיכולוגיה קלינית, סטודנטים בריאות נפש ממלכתית

	ורדה גולדבלט
	–
	משקיפה, המשמר החברתי

	ניר האושנר
	–
	משקיף, המשמר החברתי

	צפורה מימון 
	–
	נציגת המשמר החברתי

	אליז יאנה
	–
	שדלנית, משרד עו"ד מאיר אסרף, מייצגת את הסתדרות האקדמאים במח"ר

	נחי כץ
	–
	לוביסט, ההסתדרות הרפואית


<ייעוץ משפטי:>
נירה לאמעי-רכלבסקי
<מנהלת הוועדה:>
דלית אזולאי
<רישום פרלמנטרי:>
רונית יצחק
<1. מעקב אחר יישום התכנית לטיפול בנפגעות תקיפה מינית.>
<2. עדכון משרד הבריאות על מסקנות הוועדה בנושא ההפרדה המגדרית ונוהל הטיפול במקרי פגיעה מינית במחלקות אשפוז פסיכיאטריות.>
<3. הרפורמה לבריאות הנפש מנקודת מבט מגדרית.>
<היו"ר עאידה תומא סלימאן:>
בוקר טוב לכולם, יש לנו סדר-יום קצת ארוך, מעניין וטעון הרבה ויכוחים ודיונים, לכן, אני מציעה שנתחיל את הישיבה שלנו. מחמם את הלב ועושה טוב לראות נשים ואנשים שכל כך אכפת להם מהנושא, שגודשים את אולם הוועדה. אני מאוד מקווה שנצליח, באמת, לתת זמן לכמה שיותר להגיד את דעתם ודעתן בנושא החשוב הזה. 
היום אנחנו מתמקדות בדיון הזה קודם כול ברפורמה לבריאות הנפש מנקודת מבט מגדרית. מה ההשפעה של הרפורמה, שדובר עליה הרבה, שאמורה להתחיל ב-1 ביולי, ושמשרד הבריאות בעצם יגיד את אמרתו היום. והאמרה, אני בטוחה, מאוד תומכת ברפורמה ומקדמת את הרפורמה. 
אני יודעת שלכולנו פה יש דעות על השפעת הרפורמה באופן כללי, על הטיפול ועל רמת הטיפול, ועל בריאות הנפש במדינה. אבל יש לנו גם נקודת מבט שאני מאוד מבקשת להתמקד בה, נקודת מבט מגדרית - איך הרפורמה הזאת משפיעה על נשים ועל הנושאים החשובים לנו בארגוני הנשים ובתנועה הפמיניסטית, כמו כל העניין של תקיפה מינית, נפגעות תקיפה מינית והטיפול בהן. 

ננסה גם להשאיר זמן טוב לנקודות השנייה והשלישית שהינן: מעקב אחר יישום התוכנית לטיפול בנפגעות תקיפה מינית; ונקבל עדכון ממשרד הבריאות על מסקנות הוועדה בנושא ההפרדה המגדרית ונוהל הטיפול במקרה פגיעה מינית במחלקות אשפוז פסיכיאטריות. 

ננסה היום לכסות את כל הנושאים האלה, כאשר באמת אני מאוד מקווה שתשתפו פעולה אתי כדי שנצליח לתת במה לכל מי שמעוניין. אני מברכת על זה, קודם כול, שחברי כנסת וחברות כנסת שהם לא חברים וחברות בוועדה הצטרפו אלינו היום, אני מברכת את כל המשתתפות, אבל במיוחד את נציגי ונציגות משרדי הממשלה, את מנכ"ל משרד הבריאות. אני מאוד מבקשת להתחיל עם פרופ' ארנון אפק מנכ"ל המשרד להציג את הנושא. 

<נורית קורן:>
אני רק רוצה להעיר הערה. הנושא הזה של בריאות הנפש נידון בוועדת הרווחה, והוקמה ועדת משנה שאני עומדת בראשה, וכל הנושא הזה, גם הנושא המגדרי יהיה - - -
<זאב בנימין בגין:>
ועדת משנה לאיזה עניין?
<היו"ר עאידה תומא סלימאן:>
לרפורמה.
<נורית קורן:>
לרפורמה במשרד הבריאות, לעניין הזה. היום תשמעו את כל הנושא הזה פה, וכל הנושא הזה יידון בוועדת הרווחה על ידי, בוועדת המשנה. בסדר? אז כל הנושא, הכול ביחד יהיה רק בוועדה הזאת, בוועדת המשנה. וכל מי שירצה יקבל במה ויגיע לזה.
<היו"ר עאידה תומא סלימאן:>
אוקיי. אני חושבת שהייחודי בוועדה לקידום מעמד האישה בכנסת הזאת זה שהיא בעצם דנה בנושאים מנקודת מבט מגדרית, נושאים שאפשר לדון בהם גם בוועדת הכלכלה וגם בוועדת הכספים וגם בוועדת הרווחה וגם בוועדת החינוך. אתמול היה לנו דיון מאוד מעניין בנושא של מורות ושל מערכת החינוך, שאפשר היה להגיד מההתחלה גם כן שיישאר בוועדת החינוך. 
אני חושבת ששיתוף פעולה בנושא הזה הוא עניין מאוד חשוב, אנחנו גם דיברנו על זה, ואני חושבת שכל מה שיעלה בוועדה, ואת ההמלצות ואת הסיכומים שיהיו בוועדה, נעביר באופן מסודר. אנחנו רוצים שהוועדה שברשותך, ועדת המשנה, תיקח את זה בחשבון. ועכשיו נמשיך את הדיון.
<נורית קורן:>
אנחנו לא נתווכח פה, אבל ועדת הרווחה - - - 
<היו"ר עאידה תומא סלימאן:>
אני באמת לא רוצה להתווכח. 
<נורית קורן:>
רק שנייה, ועדת הרווחה - - -

<היו"ר עאידה תומא סלימאן:>
אני רוצה להתחיל את הדיון.

<נורית קורן:>
רק שנייה, רק שנייה. אני רוצה להכניס את זה בקונטקסט. תשמעו היום את הדיווח, אנחנו לא נטריד את משרד הבריאות לבוא פעמיים, יהיה לכם מקום, תהיה לכם במה, תהיה נציגה שלכם בוועדה שלי, וחשוב מאוד שהדברים יידונו בכל הקונטקסט. אי-אפשר יהיה להפריד, כי יש גם נפגעי תקיפה גברים, אז בבקשה. 

<היו"ר עאידה תומא סלימאן:>
אני חושבת שהדיון - - -

<נורית קורן:>
טוב, אנחנו לא נתווכח על זה.

<היו"ר עאידה תומא סלימאן:>
אם לא נתווכח אז לא נתווכח. באמת. נעשה את זה אולי אחר כך, לא ניקח מהזמן של הדיון על זה. ואני רוצה לפתוח עם מנכ"ל משרד הבריאות, בבקשה. 
<ארנון אפק:>
קודם כול, תודה רבה על ההזדמנות, ואני שמח לומר שבעיני זאת הזדמנות חד-פעמית להגשים חלום של 20 שנה, חלום שחברי הכנסת חוקקו ב-1994 ובאמת רצו שב-1997 הוא יושלם ותועבר גם בריאות הנפש והאשפוז הגריאטרי ומכשירי שיקום וניידות לקופות בצו כמו שהם תכננו. לצערם, זה לא קרה. בחוק ההסדרים שכולנו מכירים זה נעצר, ועכשיו זכינו להעביר את זה, אני רואה בכך כבוד. 
אני גם רוצה להגיד שסגן שר הבריאות חבר הכנסת הרב ליצמן הנחה על קיום הרפורמה, הוא העביר את זה בזמנו בקדנציה הקודמת שלו וכרגע הנחה על הביצוע, ואני חוזר על דבריו, שכל בעיה שתהיה – ואנחנו מודעים, שום דבר לא מושלם – תתוקן, תטופל. אני מעריך את כל חברי הכנסת – בתיאום, כמובן, דרך לשכתו נענה לכל פנייה ולכל דבר שקיים, ונתקן כל מה שנדרש. אבל בסופו של דבר יש כאן בשורה אמיתית לעם ישראל. 

עכשיו, ברשותכם, כדי להכניס גם את הוועדה הזאת ואת הנוכחים הרבים שלא היו בוועדת הבריאות, העבודה והרווחה של הכנסת, בקצרה רבה מאוד כדי לא לגזול הרבה זמן אציג את הדברים שהצגתי שם, אבל יש לנו גם התייחסות ספציפית, כמו שביקשת חברת הכנסת תומא סלימאן, לנושא האוכלוסיות הייחודיות. 

רק אתחיל ואומר, עשינו שני מהלכים: קודם כול טיפלנו ברפורמה בראייה הכללית של כל התהליכים של רוב האזרחים, ומייד תראו איך נתנו מענה לכולם; ובמקביל ישנן גם אוכלוסיות מיוחדות, שכמו שגם אמר סגן השר, מחייבות התייחסות ספציפית, מענה ספציפי, הן אוכלוסיות מאוד חשובות לנו, ואסביר לכם מייד אחרי שאסיים. 
ד"ר טל ברגמן לוי, שיושבת לצדי, ראשת האגף לבריאות הנפש שמובילה אישית את הרפורמה יומם ולילה, ובאמת, תודתי לך על באמת הרבה מאוד מאמצים. ניתן מענה וכבר נתנו מענה לאוכלוסיות המיוחדות, ואנחנו מייד מייד נתאר את זה. 

אז פה אתחיל כדי לא לגזול מזמנכם. חוק ביטוח בריאות ממלכתי הוא מהחוקים החברתיים החשובים במדינת ישראל. החוק הזה דיבר על העברה לקופות, שהם גופים ציבוריים שמחויבים לנו, לבריאותנו, מבטחים אותנו ואחראים על כך ומספקים לכולנו, את השירותים ברמה כזאת שאני כמנכ"ל – אם יש מישהו במדינה הזאת תושב, אפילו לא אזרח, שימו לב, תושב שאינו מבוטח, אני חייב להגדיר לו את קופת-החולים, אם הוא לא בחר. זכותו לבחור בקופה, זכותו לבחור במטפל הראשוני שלו בקופה, ברופא המשפחה שלו, ברופא הילדים - אלה הן באמת זכויותיו, והקופה לא יכולה עוד להגיד: אני לא רוצה אותך, כמו שהיה, אגב, בעבר לפני חקיקת החוק. חוק חברתי חשוב מאוד. חוק חברתי ששם את ישראל על המפה בזכות קופות-החולים, בזכות העשייה שלהם אומר ה-OECD שמערכת הבריאות שלנו ראויה לקנאה. אגב, זה לא אומר שאין בה פערים. יש פערים וחסר כסף, ואני בטוח שחברי הכנסת אלאלוף ונורית יעשו הכול כדי - - - 

<ורד סוויד פאר:>
אין נשים בהנהלות שלהן, מרבית מנהלי הקופות הם גברים, עדיין. 

<ארנון אפק:>
בסדר, אבל אני חושב שחלים שינויים, ובואו נראה.

<היו"ר עאידה תומא סלימאן:>
אני מבקשת, בואו ניתן למצגת לרוץ ונשמע את מה שיש, ואחר כך נתחיל את הדיון. 

<ארנון אפק:>
תודה. ובאמת נשארו אצלנו האוכלוסיות החלשות ביותר, כולל אוכלוסיית מטופלי בריאות הנפש, מה שנקרא "התוספת השלישית", באחריות משרד הבריאות, לא באחריות הקופות. ובגלל זה לא קיבלו את המשאבים להם הם ראויים, החצר האחורית שלנו, של מדינת ישראל, שעכשיו אנחנו רוצים לעשות אתם צדק ולהעביר אותם לטיפול קופות-החולים. 

והנה דוגמה להבדלים בין בית-החולים "אברבנאל" לבין בית-החולים הכללי ב"איכילוב", אני מאוד מאוד מקווה שהשקעות המשאבים, שהיכולות ישתוו כדי שנוכל לתת מענה לאזרחים שלנו, לאנשים שחשובים לכולנו. אגב, זה אומר שבעוד שהתקציב של הקופות קודם כל השנים, גם אם לא מספיק כמו שאמר גם בג"ץ, הוא קודם. זה לא קרה בבריאות הנפש, והיינו צריכים להיאבק שנה בשנה על התקציבים האלה, עבורם עשינו באמת באמת, עשינו, אני מדבר על המשרד לדורותיו שעשה כמיטב יכולתו, ובכל זאת ישנם פערים והם באים לידי ביטוי בהרבה מאוד דברים. למשל, במרפאה הזאת. ואמרתי אישית שאני מתבייש בכך.
<חנין זועבי:>
הוא קודם, אבל הוא עדיין 5% מתקציב הבריאות.
<ארנון אפק:>
את צודקת, את צודקת. לא מספיק, אבל עדיין קודם. ולכן, הכנסת העבירה כמות רבה מאוד של תהליכים, של צעדים שנועדו לתת מענה למטופלי בריאות הנפש, כולל הרפורמה השיקומית, חוק שיקום נכי נפש בקהילה, שהוציא אותם מבתי-החולים למקום הראוי להם ערכית ואנושית ורפואית; והרפורמה המבנית בבתי-החולים לבריאות הנפש: סגירת מיטות, העברה כמה שאפשר לבתי-חולים כלליים כדי להוריד את הסטיגמה שלצערי, ואני נגדה כמובן, קיימת. אין מה לעשות, קיימת, ואנחנו צריכים להילחם בה, והרפורמה זה אחד השלבים במלחמה. ועכשיו אנחנו רוצים לתת מענה גם לשירות האמבולטורי, פתרון למטופל בקהילה. 

רבותי, האנשים שלוקים בבריאות הנפש, לצערי סובלים יותר מבעיות רפואיות, הם חיים פחות והם זקוקים למענה רפואי משולב, שישלב את הבריאות ואת הנפש. וזאת אכן אותה החלטה היסטורית של ממשלת ישראל בצו, כפי שכתוב בחוק ביטוח בריאות ממלכתי, הועבר על-ידי סגן השר ליצמן, ואני מודה לו על כך.
התוספת – ועכשיו כבר התקדמנו מהדיון בשבוע שעבר – סגרנו את התקציב מול האוצר, כבר מדובר ב-1.98 מיליארד שקלים מחירי 2014, שזה אומר מעל 2 מיליארד שקלים מחירי 2015, זה ערך הרפורמה, העברה של 2 מיליארד שקלים לקופות. 2 מיליארד שקלים שייצמדו וימשיכו להיות מקודמים, הבשורה הגדולה; זה כולל תוספת שלא הייתה קודם של 300 מיליון שקל, שוב, מקודמת; תוספות חד-פעמיות; וכל מיני כללים להתחשבנות כלכלית, לא אלאה אתכם. לנו זאת הייתה הרבה מאוד עבודה. 
<מיכל בירן:>
שלא עברו בעצם.
<ארנון אפק:>
מינהלת רפורמה ששיתפה את כל האנשים – ורק להגיד לך, אחת המטופלות, המתמודדות באה ודיברה ואמרה את דבריה, ונתנו לה לדבר שם, כמו שאגב השותפים שלנו היו ארגונים של נציגים של המשפחות, של המתמודדים, של ארגוני זכויות החולים – חלקים אני רואה שיושב אתנו, אולי כולם אפילו, הם היו כאן ודיברו את דבריהם, ושינינו בעקבותם, ואראה לך מייד מה עשינו, כי אנחנו קשובים לכל זה. 
בשבוע הבא יעלה קמפיין הסברה לציבור, פתחנו מוקד, ביקשנו מגוף מחקר חיצוני, "מכון ברוקדייל", לבצע מחקר חיצוני כדי שנלמד מה הפערים, כדי שנוכל לתקן. וכמו שאמר סגן השר, אנחנו פתוחים לתקן והגדרנו מדדי איכות בקהילה, בתי-חולים, גם אותם נציג. נפתחו 61 מרפאות חדשות מעבר לקיימות, את הרשימות אפשר לקבל אחר כך. 
<מיכל בירן:>
בכמה מהם נבנו מבנים?

<ארנון אפק:>
חלק נפתחו בתוך המרפאות הקיימות, כי זאת התפיסה - - -

<מיכל בירן:>
 יש מספר של מבנים חדשים? 

<ארנון אפק:>
סליחה, קודם כול הייתי נורא שמח ומרגיש יותר טוב אם לא הייתי מרגיש מותקף. נעביר כל אינפורמציה שאתם מבקשים. לא ביקשתם את זה. נעביר כל נתון, אין לנו מה להסתיר. 
<מיכל בירן:>
למעשה, ביקשתי את זה בדיון בוועדת העבודה והרווחה.
<היו"ר עאידה תומא סלימאן:>
אבל בכל זאת - - -
<ארנון אפק:>
בסדר. ביקשתם הרבה בקשות, אנחנו יושבים על תשובה מסודרת, תקבלו את כל התשובות. אני מאוד מעריך את הכנסת כרגולטור שלי, כמי שמפקח עלי, אתן כל תשובה. מה שהצלחנו - מצוין, ומה שלא - נתקן ונשפר. אני אומר עוד פעם, אבל אי-אפשר להגיד - - - 

<היו"ר עאידה תומא סלימאן:>
נכון, אבל אם יש תשובות שכבר אתה יודע אותן ועולות שאלות, אפשר לענות ומהר.
<ארנון אפק:>
אענה. בסדר גמור. בהחלט. הנה, תראו – אני רוצה פשוט למהר כדי להשאיר לך את הזמן לדיון שאת רוצה בוודאי לנהל – הנה מרפאות חדשות, חלקן קטנות וחלקן גדולות, חלק משולבות בתוך מרפאת המבוגרים, יושבים יחד. ואלו המטופלים שנוספו, 60,000 איש שלא קיבלו קודם טיפול. הרפורמה כבר כאן. יש ילדים ונוער שלא קיבלו טיפול, עכשיו בגלל העלאת הזמינות יש להם טיפול. הרפורמה כאן עוזרת, מטפלת, למרות שאני אומר שהיא לא מושלמת. והנה, שכם לשכם בעיות גוף, בעיות נפש.
<היו"ר עאידה תומא סלימאן:>
אני יכולה לשאול שאלת הבהרה?

<ארנון אפק:>
כן, בטח.

<היו"ר עאידה תומא סלימאן:>
אם היינו עושים השוואה בין כמות המטופלים ב-2010 או ב-2009 עד 2012 לבין 2012 עד היום, 2015, האם היינו רואים הבדל מבחינת הזינוק? האם הזינוק הוא לא טבעי במקרה הזה? האם הגדילה טבעית?

<ארנון אפק:>
לא.

<היו"ר עאידה תומא סלימאן:>
כי בלי להשוות עם שלוש השנים הקודמות אי-אפשר לדעת, זאת יכולה להיות גדילה טבעית. 

<ארנון אפק:>
לא. התשובה היא שהנתונים פחות או יותר יציבים. נבדוק את המספרים. הבעיה הייתה מגבלת יכולות הטיפול שלנו, המרפאות היו קבועות. נוסף קצת כוח-אדם, שיפרנו מה שיכולנו, לא קפאנו על שמרינו, אבל היה די יציב. הנתונים יועברו אליכם. אני לא רוצה לשלוף, כי אני זהיר, אבל למיטב ידיעתי התמונה הייתה פחות או יותר יציבה. נראה אם אפשר לבדוק תוך כדי אולי מול דני. נראה אם נוכל לתת תשובה, אם לא, תקבלו תשובה.
<מיכל בירן:>
מי עבד על הנתונים האלה?
<ארנון אפק:>
משרד הבריאות. 

<מיכל בירן:>
יש איזה גוף בתוך משרד הבריאות?
<טל ברגרמן לוי:>
זה האגף לבריאות הנפש. יש נתונים, אני רוצה לומר אותם, לא ברמה המדויקת, אבל במשך שלוש שנים בעצם, עד תקופת המעבר של הרפורמה המרפאות הממשלתיות הציבוריות טיפלו בפחות או יותר 50,000 איש מאוכלוסיית מדינת ישראל. ברגע שהתחלנו את תקופת המעבר, ובמקביל לפריסה של המרפאות, כמובן שאת רואה עליה אינקרמנטלית, שזה מה שצריך להיות כשאת מגדילה שירותים. בוודאי שיש את השונויות בין הקופות מבחינת פריסה. כשאת פורסת מרפאות יש לך גורמים שאת צריכה להתמודד אתם גם כשאת באה לשכור מבנה.
<היו"ר עאידה תומא סלימאן:>
ברור.
<טל ברגרמן לוי:>
בגלל הסטיגמה של בריאות הנפש לא תמיד קל לשכנע אדם שיש לו נכס נדל"ני לתת את הנכס הזה עבור בריאות הנפש, שזאת גם תולדה של הסטיגמה. 

<זאב בנימין בגין:>
אבל יש פה עלייה ב-60% במשך שלוש שנים, זה הרבה יותר מאיזשהו גידול באיזושהי קבוצה באוכלוסייה. 

<אילת כהן וידר:>
אני מבינה שהנתון מתייחס לכמות מטופלים. 
<היו"ר עאידה תומא סלימאן:>
סליחה, בואו נעצור את זה. הרשיתי לעצמי לשאול כי אני רוצה הבהרה, אבל לא נתחיל לקיים את הדיון עכשיו. אני חושבת שצריך לקחת בחשבון שסטטיסטיקה כזאת גם יכולה להיות טבעית קודם כול, אם יש פריסה יותר גדולה, שתהיה עלייה במספרים. השאלה, עד כמה העלייה הזאת משקפת באמת - -
<מיכל בירן:>
את מי ספרו, אני אשמח - - -
<היו"ר עאידה תומא סלימאן:>
- - תוצאות של התחלת הרפורמה. דבר שני, אנחנו גם כן רואים פה מטופלים, אנחנו לא יודעים בדיוק מה פשר הקשר הזה ועד כמה הטיפול הוא טיפול עמוק.

<ארנון אפק:>
את צודקת.

<היו"ר עאידה תומא סלימאן:>
על זה נדון אחר כך. אני מבקשת רק לזרז את זה.

<ארנון אפק:>
אזרז, אני כמעט גומר.

<היו"ר עאידה תומא סלימאן:>
ואני מבקשת לא לקטוע, כדי לסיים עם הצגת המשרד.
<ארנון אפק:>
אתן לכם את הנתונים. את צודקת שההצגה אפילו שלי הייתה יותר מוצלחת עם היינו מראים את השנים הקודמות, אני מקבל את ההערה, תודה רבה, וזה מייד יתוקן ותקבלו גם את הנתונים. ובאמת, כמו שאמר סגן השר, נעקוב, נבצע תהליכי בקרה.

תראו, יחד עם הקופות, אנחנו קודם כול מטפלים ב"פארטו", באוכלוסיית ישראל הגדולה, כדי לראות שהמעבר הזה עובר בצורה חלקה. ועוד מעט אדגיש את מה שד"ר ברגמן גם תאמר לכם, קודם כול, כל מטופל, איפה שהיה מטופל עד 30 ביוני, ממשיך להיות מטופל ב-1 ביולי, שלא ידאג לטופס 17, שלא ידאג לכלום, שימשיך לבוא ולקבל את הטיפול. זה הדבר הכי חשוב לי, זה המסר, ולקופות יש מוקדים שייתנו מענה. 
דיברתי אישית עם מנכ"לי הקופות, והם כל יום מקבלים דיווח ומעקב על התהליך הזה כדי שאף אחד לא ייפגע. ואם יש מסר אחד שאני רוצה להעביר דרככם, אנא, תמשיכו מה שהיה. את הכסף נשאיר לאחר כך, נתחשבן, זה לא צריך לפגוע בטיפול באנשים באשר אנחנו. גם לנו יש מוקד, מעבר למוקדי הקופות, כדי לתת גם מענה שלנו. אספתי כמות גדולה של רופאים ורופאות בתוך משרד הבריאות ועובדים סוציאליים ועובדות סוציאליות בתוך המשרד כדי לתת מענה לאנשים וכדי לטפל תלונה ותלונה. 
<היו"ר עאידה תומא סלימאן:>
אני מאוד מצטערת, אבל אנחנו כבר רבע שעה ועוד לא הגענו להיבט המגדרי. אני מבקשת להיכנס לנושא.

<ארנון אפק:>
אז אתקדם, אין בעיות. רק מילה אחת, שתדעו לכם, ה- WHOוה-OECD שאלו אותנו את השאלה הזאת. אומרים שהטיפול בבריאות הנפש במקרים הקלים והבינוניים במסגרת הרפואה הראשונית הוא נכון והוא הרפואית נכון, חשוב מאוד שכולם ידעו את הדבר הזה. טל, בזריזות, ותתרכזי באמת גם בתת-האוכלוסייה הזאת.
<טל ברגרמן לוי:>
אתן כמה דגשים זריזים. לגבי המטופלים הוותיקים, רק לומר, לא מפסיקים טיפולים, אנחנו מאוד שומרים על רציפות הטיפול, ערים, עוקבים. מטופל ותיק, ככלל, ממשיך טיפול במרפאה שבה הוא מטופל. אם קופת-החולים הציעה לו איזשהו טיפול חלופי והוא לא מעוניין בזה, הוא בפירוש יכול לפנות גם לנציבת קבילות חוק ביטוח בריאות ממלכתי וגם אלינו למשרד ולאגף, ואנחנו נהיה שם ונטפל. 
מטופל חדש יפנה, הוא יכול לפנות דרך כמה ערוצים, גם דרך המזכירויות של המרפאות עצמן, גם דרך מוקדי הקופות, גם דרך רופא משפחה, גם באופן ישיר בחלק מהקופות. הוא מגיע לאותו שירות מתמחה, מקבל הערכה מבחינת המצב הנפשי שלו, נבנית תוכנית טיפול, והוא מתחיל בטיפול. 

פניות דחופות, שום דבר לא משתנה, מגיעות לחדרי מיון פסיכיאטריים וחדרי מיון כלליים, זה המצב, אין כאן השלכה מבחינת הרפורמה. הטיפול הנפשי ניתן בהתאם לצורך רפואי, באמת מאוד חשוב לי להבהיר את זה, הזכאות לא משתנה. גם לפני הרפורמה, מי שהייתה לו מצוקה נפשית הגיע וקיבל טיפול, ומי שתהיה לו מצוקה נפשית יגיע ויקבל טיפול. אנחנו נתקלים הרבה - - - 

<היו"ר עאידה תומא סלימאן:>
מה ההבחנה שמחויבת?

<טל ברגרמן לוי:>
אז קודם כול, ההבחנה לא בהכרח מחויבת. ואני רוצה להסביר פה משהו במהות הקלינית הטיפולית שלנו, לפעמים זה לא פשוט להסביר את זה. אבחנה, קודם כול, הרבה פעמים אנשים קופצים מהמילה הזאת בתחום בריאות הנפש בגלל הסטיגמה, כי לאנשים יש את האסוציאציה בראש למחלות נפש מאוד קשות. אבל הפסיכיאטריה ובריאות הנפש בכלל – רוב הדברים שאנחנו מטפלים בהם הם מצבי חיים ומצוקות שנגרמות על רקע אירועי חיים. לדוגמה, עברתי פגיעה מינית, ולפיכך יש לי מצוקה כזאת או אחרת, קושי זוגי, קושי משפחתי וכדומה. 
ולכן, מרבית האבחנות בכלל בתחום בריאות הנפש הן אבחנות מעבר, הן אבחנות רכות. לכן המילה "אבחנה" איננה בהכרח המחלה הקשה. רצוי גם לומר, לא חייבים להגיע לאבחנה. יש חשיבה אבחנתית. אם אנחנו רוצים לטפל בבן-אדם ולעזור לו, א', ב' צריכים לדעת ממה הוא סובל, צריך למפות את הבעיות שלו, צריך למקד את בעיות שלו, וזה מה שעושים בכל חשיבה טיפולית אבחנתית, רפואית, פסיכו-תרפויטית, זה א', ב' של טיפול נפשי. 

<היו"ר עאידה תומא סלימאן:>
אבל במסמכים שקראתי על הרפורמה כתוב שהעניין של אבחנה הוא תנאי לקבלת הטיפול. אין שום הסבר כתוב על מה שאת אומרת.
<טל ברגרמן לוי:>
לא, לא. 
<מיכל בירן:>
ואני הייתי בשלושה דיונים כאלה שבהם שמעתי את מה שאת אומרת, ביקשתי שיהיה כתוב בכתב שלא יהיה צורך באבחנה, ומאז אני עוד מחכה.
<נורית קורן:>
והקריטריונים. 

<טל ברגרמן לוי:>
והנושא הזה הוא נושא שמאוד חשוב להבהיר אותו. אתן דוגמה, למשל מתחום הפסיכיאטריה של הילדים והנוער. בפסיכיאטריה של ילדים ונוער יש קוד שנקרא F98.9, הקוד הזה אומר: אין לי אבחנה בינתיים, אני לא יודע מה זה אומר, אני רואה משהו בהתנהגות של הילד, אני לא בטוח בכלל שזה ילך לכיוון של אבחנה חד-משמעית וסופית, וזה קוד שמשתמשים בו הרבה בטיפול. קשיי הסתגלות זה דבר שיש לו קוד. קשיי הסתגלות יכולים לחלוף. 
<היו"ר עאידה תומא סלימאן:>
בסדר, אבל בואי נסכים - - -
<אילת כהן וידר:>
נפגעת תקיפה מינית שלא סובלת מ-PT - - -
<היו"ר עאידה תומא סלימאן:>
סליחה.

<אילת כהן וידר:>
אבל רק כדי למקד את זה.

<היו"ר עאידה תומא סלימאן:>
סליחה. אתן לכן זכות דיבור. אני רק רוצה להדגיש שוב, בכל המסמכים שקראתי על הרפורמה כתובים באופן הכי ברור תנאי האבחנה. אני חושבת שאם רוצים, כדאי להגיד: אנחנו שוקלים להוריד את זה, אנחנו אולי נשנה את זה. אבל להגיד את זה ולא תהיה שום אסמכתה שמאמתת את הניתוח שעשית או את הפרשנות שהבאת, אני חושבת שהיא משאירה אותנו מול מה שכתוב ומול מה שחותמים עליו ואיך שהתנאים מוצגים. אז אני חושבת שכדאי מאוד - - -

<ארנון אפק:>
אנחנו נבהיר את זה.

<טל ברגרמן לוי:>
נבהיר את זה.

<היו"ר עאידה תומא סלימאן:>
את יכולה להגיד שאין לכם תשובה בינתיים.

<מיכל בירן:>
בכתב.

<נורית קורן:>
ולא בקודים, F88, 89F, שנבין על מה מדברים.
<טל ברגרמן לוי:>
אני חושבת שזאת נקודה מאוד מאוד חשובה, ואנחנו בהחלט נתייחס ונבהיר את זה. 

<ארנון אפק:>
בסדר, קיבלנו.

<טל ברגרמן לוי:>
בסדר גמור.

<מיכל בירן:>
בכתב. פשוט פעם שלישית שאני שומעת הבטחה כזאת, לא ממך, עדיין. 
<נורית קורן:>
כן.
<טל ברגרמן לוי:>
אני גם רוצה להעיר הערת ביניים מאוד קטנה, שאני חושבת שצריך נורא להיזהר מלקחת חלקי מידע של כל מיני הסכמים - - -

<מיכל בירן:>
די, די. אני מתעסקת בזה בוועדת הכספים, אל תתני - - -
<ארנון אפק:>
גברתי, אבל, באמת, צריך גם לכבד את מקצוע הרפואה. אי-אפשר ברגע אחד. 
<היו"ר עאידה תומא סלימאן:>
שנייה, אתם - - - 

<מיכל בירן:>
יש מי שלא מכבד את מקצוע הרפואה?
<ארנון אפק:>
לא, אבל יש טיוטת עבודה ברפואה - - -

<היו"ר עאידה תומא סלימאן:>
סליחה, חברת הכנסת מיכל וכבוד המנכ"ל, אני מבקשת, יש לכם עוד מה להתייחס? ועוד לא הגענו לעניין המגדרי. אני מבקשת תיכף להיכנס לעניין המגדרי, אני נותנת לכם שלוש-ארבע דקות וזהו מקסימום, אני רוצה לפתוח את הדיון. 
<מיכל בירן:>
אפסיק להפריע. 
<היו"ר עאידה תומא סלימאן:>
כן, אם אפשר לא להפריע.

<מיכל בירן:>
לטובת העניין המגדרי. 

<נורית קורן:>
זה נושא גדול. 

<טל ברגרמן לוי:>
אז מרכזי הטיפול ייחודיים, לרבות מרכזי טיפול במטפלים בהיבט המגדרי. אנחנו עוקבים אחרי זה, אנחנו מחויבים למרכזים האלה, חשוב לנו להגיד את זה, נבטיח את המשך הפעילות שלהם והמשך העבודה שלהם. אני רק רוצה להגיד בפורום הזה שאנחנו יחד עם משרד האוצר הקצנו תקציב ייעודי, שהוא לא תקציב תלוי רפורמה, תקציב שבו נעשה חשיבה כוללת כיצד לעשות בו שימוש גם כדי לתמרץ את קופות-החולים, לפתח שירותים בין השאר בהיבט המגדרי. 

זהו חוזר של מינהל רפואה שלמעשה מגדיר, אתם רואים פה את מרכז "לטם" שהוא מרכז שמטפל מטעם משרד הבריאות, וצריך להגדיר את זה בנפגעות תקיפה מינית. המרכז הזה, למעשה, עובר עכשיו הגדרה של שירות רפואי מתמחה. המשמעות של ההגדרה הזאת, שלמעשה יש חבות לקופת-החולים למי שרוצה לפנות, לתת התחייבות. זאת אומרת, אין את האפשרות בעצם למנוע מאותה נפגעת לקבל טיפול באותו מרכז. 
<היו"ר עאידה תומא סלימאן:>
אבל אפילו אם היא מטופלת עכשיו במרכז, היא צריכה לחזור לקופת-חולים ולקבל התחייבות? 

<ארנון אפק:>
לא. תודה על השאלה. התשובה היא לא. מה שהיית מטופל ב-30 ביוני, אתה מטופל גם ב-1 ביולי. 

<נורית קורן:>
בדיוק.
<היו"ר עאידה תומא סלימאן:>
בלי התחייבות ובלי הודעה לקופת-חולים.

<ארנון אפק:>
הקופה תטפל בצד הכלכלי בהמשך. אנחנו כרגע רוצים שאף אחד לא ייפגע, שכולם ימשיכו. בנושא הספציפי הזה גם תהיה לה הזכות להמשיך באותם מרכזים ייחודיים, זאת גדולת החוזר.
<נורית קורן:>
אנחנו צריכים לקבל את זה בכתב. אנחנו רוצים לראות את זה. 

<ארנון אפק:>
תקבלו את זה ואת - - -
<היו"ר עאידה תומא סלימאן:>
הבנתי, אבל בכל זאת, המשפט שאמרת: קופת-חולים תטפל בעניין הכספי בהמשך. לא הבנתי דרכו, דרך התשובה הזאת, שהיא לא תצטרך לפנות שוב ולהוציא התחייבות מקופת-חולים. זה שהיא ממשיכה בפועל, יכול להיות שהיא תצטרך לטפל בהתחייבות.
<מיכל בירן:>
זאת גם תשובה חדשה, כי לפני כמה חודשים ירדה הוראה לשטח להודיע למטופלים שהטיפול הסתיים. 

<נורית קורן:>
בדיוק.
<מיכל בירן:>
אני שמחה מאוד.
<טל ברגרמן לוי:>
לא ירדה הודעה מעולם.

<ארנון אפק:>
לא ירדה הודעה כזאת, להפסיק טיפול. לא ירדה הודעה. 
<טל ברגרמן לוי:>
לא יכולה גם לרדת הוראה כזאת. 

<ארנון אפק:>
רפואית זה גם לא נכון, זה לא הגיוני.
<מיכל בירן:>
אם הייתי מסתכלת פה על מה שהגיוני.

<היו"ר עאידה תומא סלימאן:>
שנייה, אני חושבת שמה שהועלה פה הועלה על סמך עדויות שקיבלנו, על סמך אנשי מקצוע שנאמר להם להודיע למטופלים שלהם את זה. 

<נורית קורן:>
והודיעו.
<היו"ר עאידה תומא סלימאן:>
ואנחנו יודעים שהם הודיעו, ואנחנו יודעים דרך מטופלות ומטופלים שהם קיבלו הודעה כזאת. זה לא רע לשמוע עכשיו שיש הוראה אחרת, ואני שמחה לשמוע את זה. ולפעמים זה טוב להגיד: למדנו, השכלנו, נתנו הוראה אחרת, זה טוב להרגיש - - -
<נורית קורן:>
אבל שזה יקרה בשטח.
<ארנון אפק:>
קודם כול, תראו, יש ערך, למרות שלא קל לי, ואולי גם לד"ר ברגמן, לא קל להיות כאן, אנחנו מקשיבים לדברים ואני, כמו שסיפרתי לכם, סיימתי את הדיון בוועדת הרווחה והבריאות והרמתי טלפון למנכ"לי הקופות לוודא שוב שהכול סגור. 
רבותי, למען הסר ספק, ברור לי שיהיו מקרים שתמיד תהיינה בעיות ברמה האישית, בשביל זה גם מוקדי הקופות ערוכים למטרה הזאת, תדרכנו אותם וגם הקמנו מוקד, חדר מצב מעבר במשרד הבריאות כדי שנוכל לתת מענה למקרים החריגים האלה, היוצאים מן הכלל. וגם יכול להיות שיש חוסר הבנה של הדברים שאנחנו אומרים, וחלקם אולי אפילו בכוונה, אולי. אני לא רוצה להטיל חשד באנשים כשרים. 

אבל אנחנו כאן, ובזכות הדברים שאמרתם, אני מבהיר חד-משמעית כמנכ"ל משרד הבריאות, מי שטופל קודם ימשיך להיות מטופל אחר כך. אם הקופה רוצה היא יכולה לפנות אליך להציע לך אלטרנטיבה ראויה, עד אז אתה ממשיך בטיפול, וגם אז אתה יכול לפנות לנציבת פניות הציבור.
<היו"ר עאידה תומא סלימאן:>
תודה. למרות שזה משליך על צד שני של המטפל עצמו, שעדיין לא חתום על הסכם, אבל נדבר על זה אחר כך. בבקשה, אני מאוד מבקשת להתייחס לנקודות מאוד חשובות בעניין המגדרי. רק אעיר אולי, על אבחנה דיברנו, כל העניין של משך הטיפול ועצם העובדה שזה חייב להיות - כל העניין של החסות וסודיות המידע, אני רוצה שתתייחסו לזה, ובוא נאיץ את זה. 

<ארנון אפק:>
את רואה, זה בדיוק הנושא.
<טל ברגרמן לוי:>
קודם כול, אני רוצה רק להבדיל בין שני דברים ברמה המקצועית. אדבר קודם כול בכלל על בריאות נפש ופסיכיאטריה בהיבט המגדרי, וזה משהו שמבחינת העמדה שלי כאשת מקצוע, זה תחום מאוד מתפתח, מאוד מתחדש, צובר את הנתונים ואת ההוכחות שלו היום, ככל שאנחנו מדברים. ומבחינתי, כל איש מקצוע צריך להבין ולהכיר את ההיבטים האלה. כלומר, זה חלק מהידע הפרקטי, הקליני של כל המטפלים בבריאות הנפש, וזה מאוד מאוד חשוב, ויש מענה עליו גם היום בתחום בריאות הנפש, אם זה במערכת הממשלתית הציבורית ואם זה בקופות. אבל כמובן שישנן קופות שלוקחות את זה אפילו קצת יותר קדימה, כמו ""מכבי"" שפתחה מרכז חדש מתקדם לבריאות האישה, ועל כך אנחנו מברכים, ונשמח לראות את זה גם בקופות האחרות, ונעקוב אחרי זה. 

לגבי נפגעי ונפגעות תקיפה מינית, אז התגובה של הקופות לפניכם. כל הקופות מאוד מודעות, מאוד לוקחות את זה בחשיבות מאוד מאוד גבוהה. ישנם אנשי מקצוע שהתמקצעו בנושא הזה בתוך הקופות. נכון שכרגע עוד אין לקופות מרכזים מתמחים, עוד אין להן מרפאות מתמחות והן יצטרכו לעשות את זה בהמשך הדרך, ובהחלט התהליך של הרפורמה רב-שלבי, ואני רואה בו הזדמנות לכולנו לפתח את התחום הזה. כמובן שכל הקופות מאוד רוצות, מאוד מברכות על הקיום של מרכז "לטם", מעוניינות להתקשר אתו, יש כרגע גם דיונים במקום הזה. 

חשוב לי באמת להגיד, קודם כול מבחינת מכסות. אין מכסות, אני אומרת את זה, אגיד את זה, אין מכסות. טיפול בבן-אדם זה על-פי צורך קליני, על-פי דעתו של הגורם הממפה. 

<היו"ר עאידה תומא סלימאן:>
מה עם תשעת המגעים?
<ציפי נחשון-גליק:>
יש. 

<מיכל בירן:>
זה שזה המצב הרצוי אנחנו מסכימים אתך, אבל אלו לא ההוראות שניתנות בשטח.

<קריאות:>
- - -

<ארנון אפק:>
אסביר. אתם מערבבים.

<קריאות:>
- - -
<טל ברגרמן לוי:>
מי שצריך טיפול מקבל.

<חנין זועבי:>
לא, זה לא נכון.
<ארנון אפק:>
חברת הכנסת זועבי, מערבבים שני תחומים, תחום התחשבנות עם תחום טיפול קליני.
<טל ברגרמן לוי:>
אין קשר.

<ארנון אפק:>
רבותי, מערבבים, שמים שני דברים יחד. 

<חנין זועבי:>
אולי אנחנו נשאל את השאלות?

<ארנון אפק:>
אענה בשמחה.

<היו"ר עאידה תומא סלימאן:>
אני מנסה לשאול את השאלות, כי המצגת בעצם לא לוקחת אותנו לתשובות. 
<ארנון אפק:>
אענה בשמחה. רבותי, תבדילו בין שני דברים: א', הטיפול, טיפול רפואי נעשה על-פי צרכים רפואיים, אבל יש גם דרך התחשבנות. למשל, כשאדם בא לבית-חולים לניתוח כיס מרה, הקופה מתחשבנת עם בית-החולים על-פי DRG. מה זה אכפת לבן-אדם איך משלמים בשביל ניתוח כיס המרה שלו? אותו דבר כאן. 

<מיכל בירן:>
כשאומרים למטפלים שישה טיפולים, זה טיפול? 

<טל ברגרמן לוי:>
לא, לא אומרים. זה לא נכון.

<ארנון אפק:>
סליחה. קודם כול, צריך להיות אינטגריטי מקצועי לכל אחד מאתנו כאיש מקצוע בעולם הרפואה, הוא צריך לתת למטופל את מה שהמטופל זקוק לו ברמה המקצועית. ההתחשבנות בין המרפאה, בין המרכז לבין קופת-חולים בנויה על ממוצעים. הממוצעים האלה זה 9, 12, 3, זה לא רלוונטי לבן-אדם. 

<נורית קורן:>
לא, זה לא בסדר.

<היו"ר עאידה תומא סלימאן:>
סליחה, אני שוב מדגישה, העניין של ההתחשבנות, התחשבנות. המטרה שלנו מהישיבה הזאת זה להיכנס לצד של השפעת שיקולי ההתחשבנות על הטיפול שמקבלות הנשים בבריאות הנפש. אני חושבת שעצם העובדה שהוגדרו תשעה - - -
<ארנון אפק:>
זה לא הוגדר. אבל, חברת הכנסת תומא, אני אומר לך שזה לא הוגדר, בשום מקום לא הוגדר. 
<היו"ר עאידה תומא סלימאן:>
מעניין.

<מיכל בירן:>
אולי המטפלים הוזים, אולי הם צריכים תרופות פסיכיאטריות. אנשים קיבלו הוראות בשטח.

<ארנון אפק:>
איפה כתוב? איפה כתוב? לקחו חוזר - - -

<נורית קורן:>
זה מה שקופות-החולים - - - 

<ארנון אפק:>
אז תראו לי. לא בהתחשבנות כלכלית.
<היו"ר עאידה תומא סלימאן:>
תודה. אני מבקשת שנמשיך עכשיו את הדיון מהזווית השנייה של השטח, של אנשי הטיפול שגם כן יעמידו את השאלות, ואני מאוד מבקשת שתישארו אתנו כדי לענות על השאלות אחר כך. אני רוצה לתת למישהי - - -
<ארנון אפק:>
בוודאי. רק מילה אחת, ברשותך, א', אני כאן ואנחנו כאן, לא רק אני, סליחה, יש כאן הרבה מאוד אנשים, כולל מערך העבודה הסוציאלית שלנו, מלכה פרגר, וכולם, כדי לתת לכם תשובות. אנחנו כאן, ואני נשאר עד סוף הישיבה במטרה לתת תשובות. 
<היו"ר עאידה תומא סלימאן:>
בסדר. מה שאעשה עכשיו, אתן לד"ר צביה זליגמן מנהלת מרכז "לטם" בבית-חולים "איכילוב". אני נותנת בין שלוש לארבע דקות ואחר כך נעשה את זה - מישהו מהארגונים וח"כ, כל פעם ניקח מישהו מצד אחר. בבקשה, ד"ר צביה.
<צביה זליגמן:>
שלום, זאת לדעתי הפעם הרביעית או החמישית שלי בוועדה הזאת. אני מגיעה לפה גם כמנהלת מרכז "לטם" וגם כמי שהובילה במשרד הבריאות את נושא הטיפול בטראומה מינית. הדברים האלה הם מאוד מאוד חשובים לי, אבל לא רק לי אלא באמת להרבה מאוד אנשים פה גם ממשרד הבריאות. חשוב לזכור את זה. 
במשך שנים אנחנו נאבקים על קיומו של מרכז "לטם", והתמיכה הגדולה שקיבלתי הייתה מכמה אנשים ממשרד הבריאות, כולל חלק מהאנשים שנמצאים פה. בכל זאת, אנחנו מאוד מודאגים. אני יודעת גם שיש לנו תמיכה, נאמר לנו גם לפני כמה חודשים, יש לנו תמיכה גם ממשרד הבריאות וגם מקופות-החולים, אין שאלה לגבי קיומו של מרכז "לטם". 

השאלה הגדולה היא לגבי צרכים ייחודיים שיש לנפגעות, שלגביהם אני מודאגת. אחד, זה עניין הסודיות. אני מאוד מאוד מעריכה את זה שאנחנו יכולים להעביר את המטופלים שלנו ישר לרפורמה מבלי לשלוח מטופלים לבקש טופס 17, וזה נכון, זה בשטח. לגבי מרכז "לטם" זה נכון. אבל מטופלים שיכנסו מה-1 ביולי, אני יודעת שיהיה להם מאוד מאוד קשה לפנות לרופאי המשפחה שלהם, לספר שהם עברו פגיעה מינית כדי לקבל הפניה למרכז "לטם".
<ציפי נחשון-גליק:>
נכון.
<צביה זליגמן:>
זה לא אומר שאי-אפשר לעשות את זה, צריך לפתור את זה באיזושהי דרך. צריך לחשוב על זה היטב, מכיוון שאצלנו בדרך כלל אנשים שפונים למרכז "לטם", לפעמים אומרים: מדברת רחל, אני רוצה טיפול, לא רוצה להגיד את השם שלי, לא רוצה לתת מספר תעודת זהות שלי, לוקח לנו זמן עד שרחל הזאת פונה, מגיעה - - 
<היו"ר עאידה תומא סלימאן:>
עד שבונים את האמון.
<צביה זליגמן:>
- - ויוצרת אתנו קשר, עד כדי כך שהיא יכולה להתחיל טיפול. אנחנו צריכים לחשוב. רחל הזאת במשך 20 שנה שומרת את הסוד של הפגיעה, אף אחד במשפחה שלה לא יודע שהיא עברה פגיעה מינית, אף אחד, כולל בן-הזוג שלה, כולל הילדים שלה, אבל היא צריכה טיפול כי היא בקושי מתפקדת, היא סובלת מסיוטים אין-סופיים, היא מתקשה לעבוד, היא כל הזמן הולכת לרופאים בקופות, היא הרבה פעמים גם מתאשפזת בגלל כל מיני סימפטומים. אבל רחל לא תבוא ותגיד לרופא המשפחה שלה: עברתי גילוי עריות מגיל חמש עד גיל 12, תן לי טיפול מתאים במרכז "לטם". אף אחד לא יעשה את זה. ואני חושבת שאנחנו צריכים לפתור את הבעיה הזאת. זאת בעיה אחת.

הבעיה השנייה שמאוד מאוד מדאיגה אותי זה משהו שכבר דיברתי עליו עם קופות-החולים, ומשרד הבריאות מאוד מודעים לבעיה הזאת כי ביקרו אצלנו ויודעים, וגם חברי הוועדה לשעבר כבר ביקרו פעמיים במרכז "לטם". מרכז "לטם" עובד מ-1998. ב-2007 בזכות "הרשות לקידום מעמד האישה" קיבלנו תקציב יפה שעוזר לנו להתקיים, התקציב הזה אפשר לנו לבנות תוכנית טיפולית מאוד מורכבת ומעניינת ומאוד מאוד אפקטיבית. התוכנית הזאת היא לא רק מגע אחד בשבוע. התוכנית הזאת בנויה על כמה מגעים שמותאמים לאותה מטופלת - טיפול בהפרעות דיסוציאטיביות, לטיפול בבעיות המיניות שלה, לטיפול בזוגיות שלה. הטיפולים האלה הם הכרחיים כדי מנוע אשפוזים פסיכיאטריים, כדי להחזיר אותן למעגל העבודה, כדי למנוע בעיות בתוך המשפחה, כדי לעזור להן בתפקוד ההורי. יש לנו למשל שתי קבוצות - - - 

<קריאה:>
כמה מטופלות יש לכם? 

<צביה זליגמן:>
כרגע יש לנו 200 מטופלים, יש לנו 200 שמחכים, גם גברים וגם נשים, לא רק מטופלות. מבחינה מגדרית צריך לקחת בחשבון גם את הגברים, האוכלוסייה הזאת מאוד מוזנחת מבחינת נפגעי תקיפה מינית, ואני חושבת שצריך לקחת אותם גם בחשבון, לא צריך לדבר תמיד רק על נפגעות. 
הדאגה שלי, אני מעלה אותה לא פעם, זה איך קופות-החולים יממנו ויקבלו את זה – ואני חושבת שגם העליתי את זה בפני הבכירים בשתי הקופות – יממנו טיפול מורכב שמותאם לנפגעות. הדבר הזה חייב להיות מוסדר. תודה רבה.
<היו"ר עאידה תומא סלימאן:>
תודה. בעצם דיברת גם על עניין של החיסיון וגם על העניין של טיפול מורכב. 

<צביה זליגמן:>
אינטגרטיבי.
<היו"ר עאידה תומא סלימאן:>
ואני שומעת בתוך זה גם את השאלה: איך נדע, כי אני מבינה שעד עכשיו הנקודות האלה לא הובהרו וגם אין צורה ברורה של הקשר שיהיה עם קופות-החולים, חוזים, אני לא יודעת, הסדר מסוים. 

<צביה זליגמן:>
אנחנו כבר יצרנו קשר קופות-החולים. קופות-החולים מעוניינות לקנות שירותים ממרכז "לטם". אני מודאגת יותר – זה לא עניין ההסדרים הכספיים כמו הדאגה למטופלים, הדאגה מאוד מאוד עמוקה. 

<היו"ר עאידה תומא סלימאן:>
אני מבינה. אבל כדי לדאוג למטופלים צריך לעגן את זה בהסכמים עם הקופות, כדי שיכסו את הטיפול הכוללני. 
<היו"ר עאידה תומא סלימאן:>
בבקשה, חברת הכנסת קורן.

<נורית קורן:>
בוקר טוב לכולם, הדיון הזה מאוד מאוד חשוב. בשבוע שעבר בעצם התחלנו בדיון, זה דיון מאוד גדול, זה נושא מאוד רחב, זה משפיע על אוכלוסייה גדולה מאוד, גברים, נשים, ילדים, כולם. אני מאוד מודה לסגן שר הבריאות וגם למנכ"ל משרד הבריאות וגם לד"ר ברגמן, שבאמת מוכנים לשמוע את כל הבעיות ולנסות לתקן. וכבר עכשיו אנחנו רואים שיפור משבוע שעבר, ואני מאוד מודה לכם. 
אני רוצה לומר לכם שאני כאישה לוקחת את הנושא הזה, וההיבט הנשי יקבל פה במה רצינית, כי יש לנו הרבה הרבה צרכים, והצרכים האלה צריכים להיות מטופלים. ביררתי בקופה האישית שלי, ואמרו לי שצריך לשלם כמו כשהולכים לרופא מקצועי, 27 שקלים. אמרתי שזה לא יהיה, אין מצב. הכול צריך להיות פתוח, ללא כסף, ללא תשלום, זה דבר חשוב. כמו כן, קופת-חולים "כללית", אני לא יודעת מה קורה בשאר הקופות, מציעה את השירות גם ב-120 שקלים לרופא עצמאי, גם זה צריך להיות ללא תשלום. אין מצב שהקופה גובה על זה כספים. 

אני מאוד מבקשת, ועדת המשנה תתכנס בשבועות הקרובים, ייקבעו חברי ועדה, ואני מאוד מאוד אשמח, כל מי שתרצה להגיע, זה נושא מאוד מאוד חשוב, שתגיע לוועדה, וגם תהיה שם נציגה של הוועדה למעמד האישה. פשוט, מה שקורה, כל ההיבטים שאנחנו מעלים פה עולים שם, ואנחנו רוצים רק להספיק ולעבוד, אם לא ייגמר לנו מושב הכנסת ולא הספקנו להוביל את זה. 
הדבר החשוב והקריאה החשובה שלי היום, אני רוצה שב-1 ביולי, כמו שאתה אומר, אדוני המנכ"ל, שהאנשים ימשיכו לקבל את הטיפול, זה מאוד מאוד חשוב. יושבת כאן אישה מאוד יקרה, שמאוד הייתי רוצה שהיא תדבר ושתשמעו אותה, לה כבר הודיעו ב-1 ביוני שהיא לא תקבל יותר טיפול, וזה מתחיל להדאיג אותה. אם היא הגיעה לפה, וזאת לא פעם ראשונה שהיא מגיעה, והיא מאוד נסערת, זה אומר שלא יהיה לה מענה. 
כי לנשים נפגעות תקיפה מינית – כרגע זה מה שאני יודעת, אבל אני מאמינה שזה גם לנפגעים, – לא יהיה מענה, וההמשך של הטיפול מאוד מאוד חשוב. ואם לא נעמוד על זה שקופות-החולים יעשו את המעבר חלק, ושהטיפול ימשיך וההתחשבנות תהיה אחר כך, אוי לנו. אנחנו רוצים שהרפורמה תיטיב עם האנשים ולא תרע את מצבם. תודה רבה, וסליחה שאני יוצאת, פשוט יש לי עוד פגישה. תודה. תודה רבה, עאידה. 

<היו"ר עאידה תומא סלימאן:>
תודה. תודה לך. אנחנו נמשיך להיות בקשר. אני רוצה להזמין את תהילה גיגי מארגון "בנפשנו".

<תהילה גיגי:>
אני רוצה להתייחס לשני דברים לפני שאני ממש נכנסת לעניין. מעבר חלק כבר לא יהיה. ההוראות שקיבלנו החל מדצמבר האחרון, מעבר חלק כבר לא יהיה. יש מטופלים שהסתיימו להם הטיפולים, מידע הועבר על מטופלים לקופות-החולים, חלק זה כבר לא יהיה. אולי עם כמה שפחות נפגעים. זה דבר אחד. 
דבר שני, רק תיקון קטן, 99F הוחרג.
<טל ברגרמן לוי:>
98 .F
<תהילה גיגי:>
98.9F מותנה בהתפתחות של ההפרעה בילדות, כך שאנחנו לא יכולים לדבר על זה כשמדובר בנפגעות תקיפה מינית ונפגעות אלימות. אני רוצה להדגיש, קודם כול שמי, שמכיר פגיעות מיניות ופסיכותרפיה בכלל, יודע שאחוז כל כך גבוה מהמטופלות ומהמטופלים, נפגעים ונפגעות, הם בדרך כלל לא באים ומספרים, וזה נאמר פה, הם באים עם כל מיני תלונות אחרות. ולכן, אנחנו לא יכולים לא להחריג את זה החוצה ולא להוציא את זה החוצה ולא לעשות הסדרים שונים לנפגעות תקיפה מינית. המון מטופלים באים עם הפרעות שינה, שדרך אגב, הוחרגו מהסל שלא קיים; עם הפרעות בתפקוד מיני, שלא קיים ברשימה; עם כל מיני מצוקות שבכלל לא עונות לקריטריונים של אבחנה של קוד F. ולעניין הסודיות - - - 

<היו"ר עאידה תומא סלימאן:>
נשאלת השאלה איזו רשימה.
<ארנון אפק:>
איזו רשימה? אין רשימה.
<תהילה גיגי:>
יש רשימה - - -

<ארנון אפק:>
אין רשימה.

<היו"ר עאידה תומא סלימאן:>
שאלת אותה, אולי נשמע את ההסבר שלה על הרשימה.

<תהילה גיגי:>
- - - וחלק מקודי ה-F לא נמצאים, קודי Z לא נמצאים בכלל. זה די מדהים אותי לשמוע שמשרד הבריאות אומר את הדברים האלה, שהם לא קשורים בשום קשר ישיר למה שכתוב בהסכמים, או שאין ידע או שיש הטעיה מכוונת. 

<ארנון אפק:>
סליחה, גברתי, בכל זאת, גם אני כמנכ"ל - - -

<היו"ר עאידה תומא סלימאן:>
סליחה.

<ארנון אפק:>
לא. תראי, צריך גם לשמור על איזשהו אלמנט - - -

<היו"ר עאידה תומא סלימאן:>
שנייה.

<ארנון אפק:>
סליחה, חברת הכנסת היקרה, להגיד למנכ"ל משרד הבריאות - -

<היו"ר עאידה תומא סלימאן:>
לא, לא, סליחה.

<ארנון אפק:>
- - שהוא לא יודע, או הטעיה, באמת. 

<היו"ר עאידה תומא סלימאן:>
תהיה לך הזכות להגיב, ביקשתי לשמוע את הטענות שקיימות, ואני חושבת שכדאי לשמוע אותן עד הסוף ולתת תשובות. 

<ארנון אפק:>
את יודעת, אבל גם יש גם כבוד, אני מייצג מדינה, זה לא ארנון. להגיד "הטעיה", זה להגיד שמנכ"ל משרד הבריאות מטעה. תשמעו, זאת האשמה מאוד חמורה.
<מיכל בירן:>
אבל זה לא אישי, זה לא נגדך.
<קריאות:>
- - -

<מיכל בירן:>
כלפי המערכת אין לנו אמון. זה לא אישי נגדך.

<היו"ר עאידה תומא סלימאן:>
חברת הכנסת מיכל.

<מיכל בירן:>
סליחה.

<היו"ר עאידה תומא סלימאן:>
אני מבקשת, זה לא עניין אישי פה, אנחנו דנים ברפורמה. נכון שאתה בא לייצג את המשרד, אני חושבת שזה לא עניין אישי, לא בינה לבינך ולא לך באופן ישיר כמנכ"ל, אלא זה ויכוח רציני, דיון רציני על רפורמה שנוגעת בחיים, שאתה בא לייצג אותה. אז אני מאוד מבקשת לקצר ולהעלות את הנושאים החשובים.
<תהילה גיגי:>
אקצר. אדבר על שני נושאים, דבר ראשון על הסודיות הרפואית. בדצמבר 2014 ניתנה הוראה ברורה להעביר מידע אודות המטופלים, להחתים אותם. בהתחלה בכלל לא ניתנה הוראה לחייב הסכמה מדעת, לא נקבע שום מנגנון פיקוח על המידע הרגיש ביותר, בקר מקופת-חולים יהיה חשוף לתיק הרפואי הממוחשב. זה לא תיק רפואי של בעיה בכליות או הפרעה X, Y, Z, זה תיק שבו רשומים כל מערכות היחסים של אותה מטופלת שיכולה להיות נפגעת תקיפה מינית, שיש לה בעיות במשפחה, שנפגעת אלימות במשפחה. אני רוצה רגע לתאר איזה מקרה קטן של מטופלת. אני מסיימת. 

<היו"ר עאידה תומא סלימאן:>
אנחנו נשמע עדות מאחת הנשים שנמצאות.
<מיכל בירן:>
אבל משפט אחד. משפט, היא מקצרת.
<היו"ר עאידה תומא סלימאן:>
שנייה, תני לי לעשות את זה, מיכל. אני מאוד מבקשת לקצר, יש הרבה אנשים שרוצים לדבר. בבקשה.
<תהילה גיגי:>
שני משפטים. מטופלת שהגיעה אלינו, יצאה מהבית אחרי תקופה מאוד ארוכה של אונס של בעלה ואלימות של בעלה, הגיעה למרכז בו אני עובדת בגלל הטיפול שהיא קיבלה, היא לא הגיעה לרופא משפחה, היא לא הגיעה למשטרה. זאת אומרת, שהקשר בין גוף ונפש, זה שהוא קיים זה יפה מאוד, הכפפת המודלים של רפואת הגוף הכירורגית על רפואת הנפש היא לא הפתרון כאן, ובטח ובטח שאנחנו מחויבים לשמור על קשרים עם הרווחה, עם קציני המבחן, עם מערכת החינוך, כי יש גם קשר ישיר בין רפואת הנפש לתחומים האלה. תודה רבה.
<היו"ר עאידה תומא סלימאן:>
תודה. חברת הכנסת מיכל בירן. 

<מיכל בירן:>
לא, אני רוצה גם להמשיך להקשיב, ברשותך.
<היו"ר עאידה תומא סלימאן:>
חברת הכנסת חנין זועבי, את רוצה לדבר? בבקשה.

<חנין זועבי:>
אני אפילו לא יודעת מאיפה להתחיל. כאשר אנחנו ממקדים את הנושא בעניין ההשוואה המגדרית ואוכלוסייה חלשה, ערבים, אז אולי היינו צריכים להתחיל בסטטיסטיקה. ואני לא מקבלת את הלוגיקה הזאת, להשוות בין המצב ברפורמה הקודמת לבין הרפורמה החדשה. מה עם הפער בין הצורך של השטח והרפורמה הישנה או החדשה? מה הצורך של השטח? כאשר אנחנו ממקדים את הנושא, האם מפסיקים טיפול, מה הם הקריטריונים להמשיך או להפסיק טיפול, אז לא עונים על השאלה כמה מאלה שצריכים טיפול מלכתחילה מתחילים את הטיפול. אני לא רוצה להתמקד בכמה ממשיכים, אבל כמה מתחילים? 

אם משרד הבריאות עשה סטטיסטיקה ומחקר ענייני בשנת 2003 ומחקר אחר בשנים 2004, 2005, למה לא הציגו את הנתונים האלה שאומרים – ואם אני מציגה נתונים לא מדויקים אז תתקנו אותי – שרק 50% מהאוכלוסייה היהודית שצריכה טיפול מקבלת טיפול, ורק 10% מהאוכלוסייה הערבית שצריכה טיפול מקבלת טיפול. אז נתחיל מהצורך של השטח. נקודת ההתחלה היא לא הרפורמה הראשונה וכמה היא הספיקה לתת טיפול, כי ממילא הסטטיסטיקה של הרפורמה הישנה הייתה קטסטרופה. 
אז מתחילים מהשטח. האם באמת הרפורמה החדשה עונה על הצורך של 90% מהאוכלוסייה הערבית שלא מקבלת טיפול בכלל, שלא מגיעה לטיפול בכלל; ו-50% מהאוכלוסייה היהודית. וכאשר אנחנו רוצים להתחיל את הפרספקטיבה המגדרית, אז גם להתחיל בסטטיסטיקה שאומרת – וגם תתקנו אותי – שבבעיות של הפרעות נפש קלות, של דיכאון למשל, אחוז הנשים הפלסטיניות - 20%, מול 16% נשים יהודיות, והגברים, תמיד הגברים, לא יודעת - - -

<היו"ר עאידה תומא סלימאן:>
מה? יותר דיכאוניים, חנין? פחות, בטח.
<חנין זועבי:>
הגברים הפלסטינים הם 16%, מול הגברים היהודים - 10%. זה כשלעצמו מגביר את הדיכאון שלנו. אנחנו יכולים גם להיכנס למצב של דיכאון מהסטטיסטיקה הזאת. אז השאלה, כמה הרפורמה החדשה עונה על הצורך? ואל תשוו אותה עם המצב הקיים. כמה היא עונה על הצורך. 
ואני רוצה להתעקש ולהוציא את כל מה שרשמתי מחוץ להצגה שלי, ולהתעקש על נקודה שאני רוצה שתיקחו אותה ברצינות. מה שאני מעבירה עכשיו זאת לא ביקורת, זה יותר מביקורת, זה כשל מערכתי ברפורמה, כאשר אנחנו לא מתחילים לדבר על צוותים ועל הכשרת צוותים, גם אם יש ברפורמה פתיחת 50 תחנות לבריאות הנפש, 50, 100, 200 בוואדי ערה ובגליל וביישובים הערבים – דרך אגב, הרפורמה החדשה לא מדברת על אף תחנת בריאות נפש בוואדי-עארה כולה - - - 

<היו"ר עאידה תומא סלימאן:>
לא, לא, יש רק בטייבה. 

<חנין זועבי:>
כן, בטייבה-קלנסואה, נכון. בואו נתחיל בצוות, בהכשרה של הצוותים הערביים. אתם מדמיינים לעצמכם שאנחנו מדברים על רפורמה כאשר יש רק חמישה פסיכיאטריים לנוער, למיליון 200,000, חמישה פסיכיאטריים לנוער, ומדברים על לפתוח תחנות. בסדר, נפתח תחנות ונרהט אותן בכיסאות ובשולחנות, מה עם הצוות? יש חמישה. מי יעבוד בתחנות של בריאות הנפש? ואתם מדמיינים לעצמכם שאנחנו מדברים על רפורמה כאשר יש 2.5% פסיכולוגיים ערבים מכלל הפסיכולוגים. 

האמת, אנחנו משקרים לעצמנו. זה יותר מהטעיה, תרשה לי, אדוני המנכ"ל, זה יותר מהטעיה. אנחנו מתחילים בכישלון מבני, וצריכים להתחיל מהנקודה הזאת. אם אנחנו רציניים בנושא של רפורמה לבריאות הנפש, צריכים להתחיל בצורך של האוכלוסייה, ולענות על השאלה הראשונה: 10% מאלה – נוער פלסטיני, ילדים פלסטינים, נשים פלסטיניות וגברים פלסטינים, וכאשר המצב גרוע, אין – ואני מסיימת – אין טעם להשוות בין גברים לנשים, כי הוא גרוע בכל המגזרים. 
ולענות על השאלה, כמה תעלה הרפורמה? כמה היא תיתן מענה למעל 10% שעכשיו יש להם מענה? כמה מעל 10%?; והנקודה השנייה, הכשרת צוות - כאשר אין ברפורמה מסלול להכשרת צוותים רפואיים ופרא-רפואיים: קלינאות תקשורת, פסיכיאטריים, פסיכולוגיים, אז אי-אפשר לדבר על רפורמה. המסלול היחידי להכשרה של פסיכולוגים היה באוניברסיטת חיפה והוא נסגר לפני שנתיים, ואין שום מענה על הכשל המבני הזה. תודה. 

<היו"ר עאידה תומא סלימאן:>
תודה. אני מבקשת את חנה שטרום כהן פסיכולוגית קלינית בכירה, יו"ר פורום הפסיכולוגים והעו"ס בבריאות הנפש למען רפורמה מיטיבה, זה היה ארוך, בבקשה.
<חנה שטרום כהן:>
14 שנה אני מובילה את המאבק שלנו נגד חיסול מערך בריאות הנפש. ישבתי פה בכל הדיונים, בכל הוועדות שקיימו דיונים, מכירה את המסמכים, וצר לי מאוד לומר, אם לא הייתי מכירה את כל הפרטים האלה, את האות הכתובה ואת מה שקורה בשטח, והייתי שומעת רק את פרופ' אפק, הייתי אומרת: בא לישראל גואל, הכול הולך להיות נפלא.
אבל יש פער עצום בין הסיסמאות לבין מה שקורה בשטח. אני רק רוצה להתחיל בדבר מאוד קטן, "כולם יקבלו טיפול", אני מחזיקה חוזר שנשלח על-ידי קופת-חולים "מאוחדת" למטפלים מה-4 ביוני: "אבחנות Z" – זאת אומרת, מי שאין לו אבחנה פסיכיאטרית – "אבחנות פסיכותרפיות, ללא אבחנה, ואבחנות F לשעבר לא יהיו זכאים לטיפול". מ-1 ביולי אי-אפשר יהיה לקבל טיפול בלי אבחנה פסיכיאטרית. זה כתוב שחור על גבי לבן. לכל קופות-החולים יש הנחיות לאנשים, השטח המקצועי פשוט כמרקחה, ברור לנו שלא יינתן טיפול. 
קופות-החולים מחזיקות את הכסף, הן מחליטות מהו הטיפול המקצועי. ומי יחליט את ההחלטות האלה? המזכירה הרפואית לפי רשימה של אבחנות או בקר? צריך להכיר איך עובדות התחנות לבריאות הנפש. היום הדלת פתוחה, כל אדם הסובל ממצוקה נפשית יכול לפנות ולקבל טיפול. רוב הילדים, ל-90% מהם אין אבחנה פסיכיאטרית ו-30% מהמבוגרים לא יקבלו טיפול אפריורית. 
אם אנחנו מדברים על קבלת ההחלטות של איזה טיפול, יש המון סוגי טיפול. ברפורמה, כאשר בהסכם כתוב שקודם כול הקופה נותנת מניה של שישה מגעים – מגעים, אגב, זאת גם שיחת טלפון – אי-אפשר להתחיל טיפול. דיברה פה ד"ר צביה זליגמן על מערך שלם של טיפולים. בתחנה שלנו כל אדם יכול להגיע, אנחנו מטפלים ביהודים ובערבים, בכל מי שמגיע. רוב האנשים שפונים לא יודעים להגדיר בהתחלה את הבעיה שלהם, בעיקר כאשר ברקע הפרעות מאוד קשות, כמו אלימות או תקיפה מינית. לוקח תהליך בכדי להגיע בכלל למהות של הבעיה, ובכל הדברים האלה צריך המטופל, מי שמגיע, לשבת ולהרגיש שהוא התקבל למטפל ושיקבלו החלטה מקצועית לגבי הטיפול שלו. 

ברגע שזה עובר לקופה, והקופה יושבת ואומרת: כך וכך אנחנו מאשרים, אז אי-אפשר להתחיל טיפול. אני מרכזת צוות לטיפול בהפרעות אישיות גבוליות, אנשים שיש להם בעיה קשה בוויסות, אנשים שברקע הרבה פעמים יש להם טראומה, יש בסיס לפעמים פיזיולוגי עם הסביבה, הטיפול שהם מקבלים – ואני מדברת בעיקר על נשים – עם פגיעה עצמית ואובדנות, אורך בדרך כלל כשנתיים וחצי. הם מקבלים בין השאר פסיכותרפיה אישית כל שבוע וגם קבוצת מיומנות פעם בשבוע במשך שנה, שעוזר להם לפתח מיומנויות אחרות להתמודדות. 
יש לנו צוות נפגעי תקיפה מינית. הצוות הזה לא מטפל בכל נפגעי תקיפה מינית. שליש מהפונות שלנו הן נפגעות תקיפה מינית, הן לא אומרת את זה, לא נפגעות ולא נפגעים, אחרי חודשים בטיפול זה רק יוצא. כמו שצביה אמרה, חודשים עד שהם בכלל מעלים את זה. 

לא צריך לדבר רק על נפגעים קשים כל כך. גם אימא שיש לה ילד עם צרכים מיוחדים והיא לא קידמה את עצמה בקרירה שלה, היא הקדישה את כל כולה לטפל בילד הזה, ועכשיו הוא מבוגר, והיא צריכה לקבל החלטה. למצוא פתרון אחר מפני שהיא מתבגרת והיא מבינה שאי-אפשר יותר לשמור עליו בבית, כי היא לא יודעת אם היא מחר תהיה בחיים, והיא לא יכולה לקבל החלטה נפשית כזאת. זה כל כך קשה אחרי עשרות שנים שהיא לא עשתה שום דבר להגשמה עצמית, רק טיפלה בו. דיברתי השבוע עם אימא כזאת, והיא פשוט בייאוש. היא אומרת: אני לא יודעת מה לעשות, אין עם מי לדבר במשרד הבריאות. יש לנו המון מקרים כאלה שנשים מכל מיני סיבות: הפרעות אכילה או בעיות כאלה של גירושין. אישה שמתגרשת והיא מוחלשת והיא לא יודעת מה לעשות והתחנה מחזיקה, או מי שבעלה חלה בסרטן, היא צריכה גם לגדל את הילדים, גם ללוות את הבעל עם כל החרדה שבמצב הזה, זה קוד Z. שלא תגידו שכולם נכנסים. 

אני רוצה להגיד משהו לד"ר טל ברגמן. הפרעת הסתגלות היא הפרעה קשה, היא הפרעה קשה, שיפסיקו למכור את זה כאילו זה כלום. כאשר ילד מתקשה להיכנס לכיתה א', או אישה מתקשה לעמוד בתהליך של גירושין, זאת לא הפרעת הסתגלות, זאת תגובה נורמטיבית בריאה למצב מאוד מאוד קשה. מתי אנחנו מדברים על הפרעת הסתגלות? כאשר זאת תגובה לא נורמלית לסיטואציה שהיא יחסית נורמלית.
<היו"ר עאידה תומא סלימאן:>
ד"ר חנה, סליחה, אנחנו חייבים להפסיק ולתת גם לאחרים. תודה לך. אני חושבת שהרעיון עבר. חברת הכנסת מיכל. 

<מיכל בירן:>
אני מצטערת על השיגועים, אני רוצה עוד להקשיב, זה פשוט נורא מעניין, סליחה. 

<היו"ר עאידה תומא סלימאן:>
אז אני דוחה אותך עד הסוף. 

<מיכל בירן:>
כמעט עד הסוף. יכול להיות שאציג. תודה בכל מקרה.

<היו"ר עאידה תומא סלימאן:>
בסדר. אני רוצה לתת – הרשימה כל כך ארוכה ואני מנסה באמת לתת לכולם – אבל כנראה שזה לא יהיה אפשרי היום. אני מזמינה את גב' מור בומפלד, ואני מתנצלת מההתחלה שגם אותך אני אנסה להגביל בזמן כדי שנשמע את כולם, בבקשה.
<מור בומפלד:>
אני לא יודעת מאיפה להתחיל. אני מ' מהתוכנית של יעל דן, שהתפרצה יחד אתה לישיבת מינהלת הרפורמה. אני שומעת בשבועות האחרונים הרבה הסברים, נאמרות כלפי הרבה אמירות, מבחינתי זאת חשיפה. אני מאובחנת עם קומפלקס PTSD, ולאור מה שמתרחש בשבועות האחרונים, גם פה בישיבות הכנסת, גם באמירות שלך ושלך, מרגיש לי שאני צריכה להתנצל על זה שאני נפגעת תקיפה מינית. 
הגעתי לטיפול במרכז לנפגעות תקיפה מינית בעיר שבה אני גרה, ומהר מאוד הסתבר שאני זקוקה ליותר מזה. אני נורא מצטערת שאני זקוקה ליותר מזה, אבל זה המצב. הופניתי לטיפול באשפוז יום בבאר-יעקב, ושם מצאתי מקום מופלא. כשאנחנו מדברות על טיפול בנפגעות תקיפה מינית הפורמט שנוצר שם, שיצרו שם, זה הפורמט שנדרש לטיפול בנפגעות תקיפה מינית במצב כמו שלי. לא יכול להיות משהו יותר טוב.
ב-1 ביולי זה עתיד היה להסתיים. כעיקרון, אני לא בטוחה מה עומד לקרות. כעיקרון, זה גם לא מה שהובטח לי, אבל בעקבות התערבות, אני מבינה, שלך ושל טל, יש איזשהו סיוע נוסף. אני – בפניה שעשיתי לקופת-חולים "מכבי" – לא זכאית להמשך טיפול. יש לי הקלטה של השיחה. מה לעשות, אני לא מאמינה לאף אחד, ואני מקליטה את השיחות בהן אני מדברת. בשיחה הזאת נאמר לי שאני לא זכאית.
<מיכל בירן:>
זה פריט מידע שימושי ביותר לדיון הזה. תודה לך.
<מור בומפלד:>
זה דבר ראשון. אני יודעת שבמרכז שבו אני מטופלת נמצאות נפגעות תקיפה מינית נוספות שמה לעשות, זקוקות ליותר, ומפי מנהל המחלקה שבה אני מטופלת – אני גם יכולה להגיד את השם שלו אם אתם רוצים – הוא אמר לי במפורש, ובנוכחות סגן מנהל בית-החולים, שאצלו במחלקה לא יתקבלו יותר נפגעות תקיפה מינית בשל – את עושה לא, אבל זה ככה – אני מצטערת שלא הקלטתי אותו מפאת כבודו, אבל - - - 

<טל ברגרמן לוי:>
נבדוק את זה, נבדוק את זה לעומק, כמו שאת יודעת שכל דבר שהצבת אנחנו בודקים.
<מור בומפלד:>
הוא גם הסביר לי למה. נפגעות תקיפה מינית זקוקות, מה לעשות, לטיפול של יותר משלושה ו/או שישה חודשים. אני נמצאת בטיפול שלי שנתיים וחצי. קיבלתי המון, אבל לפי הפורמט שאתם בונים היום המצב הזה לא יקרה, לא יוכלו להחזיק, במקרה הטוב, יותר מחצי שנה מטופלת במחלקה הזאת – אתה עושה לא, אבל זה מה שנאמר. ואז מה שיקרה, מטופלות שזקוקות לטיפול יישארו במרכזים, ואני לא יודעת להגיד את המילה בשפה יפה, אבל "יתחרבשו" עם עצמן, ובסופו של דבר יגיעו לאשפוזים מלאים בגלל אובדנות, בגלל חרדות, בגלל דיכאון, בגלל כל דבר אפשרי. יש לי עוד הרבה מה להגיד, אבל אני כבר לא עומדת בזה. 

<ארנון אפק:>
אני רק - - -

<היו"ר עאידה תומא סלימאן:>
שנייה. לא, לא, סליחה שנייה.
<ציפי נחשון-גליק:>
לא, אל תענה לה.
<ארנון אפק:>
זה מאוד חשוב לי, אני מבקש להגיד - - - 

<ציפי נחשון-גליק:>
שיבדקו.

<היו"ר עאידה תומא סלימאן:>
אני קודם כול חייבת להודות למור.

<ארנון אפק:>
גם אני. זה מה שרציתי.

<היו"ר עאידה תומא סלימאן:>
אני מודה בשם כולנו. אני חושבת שמאוד חשוב לנו, מור, שבאת ושיתפת אותנו. אני יודעת שזה לא עניין של מה בכך וזה לא עניין קל. את גילית אומץ רב כדי להיות בפרונט. 

<מור בומפלד:>
אין לי ברירה.
<היו"ר עאידה תומא סלימאן:>
אני רוצה להגיד לך שמה שאמרת מחזיר, בעצם, את הדיון למקום שבו הוא צריך להתקיים. זה לא עניינים של הסדרים כספיים וזה לא עניינים – כמה שנרצה לדבר על סטטיסטיקות ועל דברים כאילו שנראים מרוחקים ושקל לנו לדבר עליהם, אבל אנחנו באמת היום כדי לעסוק במה שהבאת לנו לשולחן הזה. הבאת לנו את הכאב, הבאת לנו את חוסר הביטחון של המטופלים מכל מה שמתרחש וממה שהם שומעים בחוץ. ואני מאוד מקווה שהדברים של מור נפלו על אוזניים קשובות, כדי לקבל פרופורציה על הדברים שבהם אנחנו מתעסקים. בזה אנחנו מתעסקים, ואני רוצה להגיד לך, נפעל כמה שביכולתנו ומעל ליכולתנו, כדי לנסות להוציא את המקסימום מהדיונים האלה כדי לכוון לדיון הנכון. 

<מור בומפלד:>
אפשר להגיד עוד משפט? 

<היו"ר עאידה תומא סלימאן:>
בשתי מילים, בבקשה.
<מור בומפלד:>
בשתי מילים. אני נלחמת שנתיים וחצי במחלקה לאשפוז יום בבאר-יעקב. אל תפסיקו לי את המלחמה. רק אני יכולה להפסיק אותה. 
<ארנון אפק:>
מור, קודם כול, תודה שנתת לי את ההזדמנות, הוצאת לי את המילים מהפה. קודם כול, אני מודה לך, לא היה לי קל לשמוע, אבל אני מודה לך על מה שאמרת. אני מאוד מעריך את מה שאמרת. חלק גדול מההבנה שלי נובעת מהפגישה עם אנשים שתרמו, תרומתך אדירה. 
ואני מתחייב בזאת שמשרד הבריאות יעשה הכול, וגם אני אישית – עזבו, מעבר למשרד הבריאות, אני בכל זאת גם בן-אדם – אעשה הכול שאת ושהאנשים יקבלו את הטיפול הרפואי הכי טוב. אני מתחייב לזאת, באמת, בכל הנימה האישית, ותודה לך באמת על מה שאמרת. 

<היו"ר עאידה תומא סלימאן:>
תודה. אני מבקשת את ד"ר שמואל הירשמן מנכ"ל איגוד הפסיכיאטריה מהסתדרות הרופאים.
<שמואל הירשמן:>
בוקר טוב לכולם, בעבר הקמתי מערך לטיפול בנפגעות טראומה מינית, ואני חושב שכדאי שהדיון פה יתמקד בתחום הספציפי שאנחנו דנים בו, כי יש לי הרגשה שהדיון פה קצת התבלבל בין הרפורמה באופן כללי לבין הדיון הספציפי שאנחנו צריכים לדון בו בנושא של נפגעות טראומה מינית. הרפורמה תיכנס לפועל, והיא כבר עוברת, ואנחנו כאנשי מקצוע כרגע לא מרגישים שיש בעיה יותר מדי גדולה עם הסיווגים האבחוניים, ומוצאים את הדרך איך לתת למטופלים את המענה. לא הייתה לנו שום בעיה מבחינת רציפות הטיפול מול המרפאות שלנו כשאנחנו מעבירים את המידע לקופות. אנחנו עוד לא יודעים מה יקרה בעתיד, אבל כרגע כפי שהתשתית מוקמת, לא צריכה להיות בעיה בנושא הזה. 

הנושא המרכזי שלנו פה זה הנושא של המענים שיקבלו נפגעות הטראומה המינית מרגע שהרפורמה תיכנס. וצריך לזכור שבעצם האחריות במקרה הזה, באמת, מבחינה כלכלית על המטופלות תהיה של קופות-החולים. 
כשפניתי לקופת-החולים והצעתי להקים שירותים נוספים על השירותים שהקמנו כבר עד היום שמענו גישה חיובית לדבר הזה, וגם בנושא שכרגע תיעדת, אני לא רואה אותך, אבל כשפניתי לקופה אחרת מהקופה שהזכרת והצעתי להם את הרעיון של הקמת טיפול יום, לא עלתה שם שאלה של הגבלה בזמן. זאת אומרת, השאלות האלה של הגבלה בזמן והשאלות של הגבלת הטיפולים וכמות הטיפולים הם דבר שאנחנו לא יכולים עכשיו בעצם לדון עליו, בעצם נצטרך לדון עליו עוד חצי שנה. כרגע הרפורמה מאפשרת את זה בכל המצבים, גם מבחינת המנוי וגם מבחינת כמות טיפולים ביום. זאת אומרת, הרפורמה בכללי ההתחשבנות שלה מאפשרת למטופלת או למטופל לקבל באותו יום כמה מגעים על-ידי כמה מטפלים, כך שהתשתית הארגונית לקיים את הטיפולים קיימת. 

בעצם, נצטרך להסתכל עוד חצי שנה מה קורה. אבל להפיל על הרפורמה את העצירה בטיפול הספציפי באוכלוסייה המאוד ספציפית שאנחנו מדברים עליה זאת טעות, כי זה בדיוק ההפך. זאת הזדמנות להקים שירותים שלא היו עד עכשיו, כשהבעיה העיקרית שלנו עד היום הייתה בשלוש חזיתות מרכזיות: החזית העיקרית שהייתה לנו עד היום זאת הייתה waiting list בלתי סבירה בעליל לטיפול מרפאתי לנפגעות טראומה מינית. זאת הייתה הבעיה הכי קשה שאנחנו מקווים – דווקא הרפורמות נותנת הזדמנות לפתור אותה בגלל שברגע שיש אחריות על הקופה, זה אומר שכל מטופלת שלא מקבלת את הטיפול בזמן סביר תוכל לפנות לנציבות המפקחת, שזה דבר שעד עכשיו לא היה לנו. במובן הזה יש הזדמנות. אני מבין את החששות, אבל בעצם זאת פעם ראשונה שתהיה הזדמנות שכל מטופלת תוכל לקבל את הטיפול. 

הדבר השני שיש בו בעיה אלו מסגרות של טיפול יום, וגם כאן לקופות יש נכונות לקבל את המסגרת הזאת. והדבר השלישי שצריך לקבל מענה, שעל זה משרד הבריאות דווקא יהיה אחראי, זה הנושא השיקומי, אנחנו צריכים הוסטלים ייעודיים לנפגעות הטראומה המינית. אלה שלוש הנקודות המרכזיות. 
בחלק האשפוזי דווקא קמו מענים כאלה ואחרים בשנתיים האחרונות, ועל זה יהיה דיון בהמשך. אז אני רוצה לומר, קודם כול, בואו נפריד בין השניים, הרפורמה באופן כללי לאוכלוסיית מדינת ישראל היא נושא בפני עצמו; הרפורמה הספציפית לנפגעות טראומה מינית נותנת הזדמנות בלתי רגילה למענה לטיפול האמבולטורי שלא היה עד עכשיו. 

<היו"ר עאידה תומא סלימאן:>
תודה.
<שמואל הירשמן:>
ורק עוד הערה לגבי חברת הכנסת חנין זועבי. הערה אחרונה לגבי הכשרה של אנשי מקצוע. משרד האוצר אישר לתת מענק ייחודי להתמחות בפסיכיאטריה, רק השנה זה יצא לפועל, דבר יוצא דופן, על מנת להגדיל את כמות אנשי המקצוע בתחום הכול כך נדרש. תודה רבה.
<היו"ר עאידה תומא סלימאן:>
אישר מענק, כלומר, איך זה יתורגם? על-ידי מה? 

<שמואל הירשמן:>
כל אדם שיפנה להתמחות בפסיכיאטריה של מבוגרים יקבל מענק, וכל רופא שיפנה להתמחות בפסיכיאטריה של ילדים ונוער יקבל מענק מיוחד שידחוף אותו ויעודד אותו לגשת.
<היו"ר עאידה תומא סלימאן:>
פרסמתם את זה? 

<ארנון אפק:>
כן.
<שמואל הירשמן:>
אני רוצה לומר שכל מתמחה מהמגזר הערבי שיחפש מקום התמחות ועומד באיכויות המקצועיות, אני אומר לך בוודאות מוחלטת, ימצא מקום. 

<מיכל בירן:>
אולי צריך העדפה מתקנת אם אין מספיק.
<היו"ר עאידה תומא סלימאן:>
סליחה, אני שואלת באופן הכי ברור, האם היה איזשהו פרסום על קיום מענק כזה כדי לעודד אנשים או רופאים?
<שמואל הירשמן:>
פרסמנו את זה בקרב הרופאים, פרסמנו את זה בקרב כל הסטז'רים במדינת ישראל בכנס סטז'רים.
<ארנון אפק:>
הגיעו לכל הסטז'רים. 

<שמואל הירשמן:>
קראנו לכל הסטודנטים לרפואה להגיע לכנס איגוד הפסיכיאטריים והעברנו להם את המידע הזה. משרד הבריאות נתן עדיפות לתחום על מנת לקדם הכשרה של אנשי מקצוע בתחום הזה. 
<היו"ר עאידה תומא סלימאן:>
ארצה אחר כך לעקוב.

<חנין זועבי:>
זה מענק להתמחות?

<שמואל הירשמן:>
כן.

<ארנון אפק:>
כן.

<היו"ר עאידה תומא סלימאן:>
מענק להתמחות.

<חנין זועבי:>
כן, אבל הבעיה היא לא בהתמחות. כבר בשלב השנה הראשונה אין מספיק סטודנטים ערבים, כלומר, זאת לא רק בעיה של התמחות. 

<ארנון אפק:>
את צודקת, אבל אולי - - -
<היו"ר עאידה תומא סלימאן:>
סליחה, אני מבינה שקיימת תוכנית כזאת. אם עד עכשיו היא לא זזה כמו שצריך זה סימן שישנה איזושהי בעייתיות או בפרסום או בעידוד או בהבנה שקיים דבר כזה. אני רוצה שנעקוב אחר כך איך אפשר, באמת, להגיע ליותר אנשי מקצוע שיתמחו ושיקבלו את המענק הזה. 

<שמואל הירשמן:>
אנחנו מאוד נודה לכם על העזרה בתחום.
<היו"ר עאידה תומא סלימאן:>
תודה. אני נותנת לך את זכות הדיבור, בבקשה, חברת הכנסת בירן. בכל זאת, אני אשמור גם על הזמן.

<מיכל בירן:>
דבר ראשון, חשוב להגיד, זה לא אישי, וזה בטוח לא אישי כי זה כבר כל כך הרבה שנים, זה היה לפניך, זה יהיה אחריך, ודאי זה לא אישי. מצד שני, אני גם חייבת להגיד לך, לא אובחנתי, אין לי פרנויה, אני לא מטופלת בתרופות פסיכיאטריות, והסיבה שאני חרדה פה היא לא בגלל הפרעת נפש, אלא בגלל שיש לי את כל הסיבות לעשות את זה. הייתי פשוט בדיון הזה כל כך הרבה פעמים על העניין של האבחנה הפסיכיאטרית. יכולתם לשלוח את זה בכתב כל כך הרבה פעמים, והיינו מפסיקים. מה, באמת, אין לנו בעיה, היינו רואים את זה כתוב, הדיון הזה פשוט היה נפסק.

הכוונות נמדדות לא בהצהרות שלכם, הן נמדדות במעשים שלכם. כמו שאמרתי, זה שקוראים לחמור סוס לא הופך אותו לסוס. מדברים על מרפאה, ושאלתי שוב, אני שואלת אותך עכשיו באופן רשמי, אני רוצה לדעת כמה מרפאות מבנה, כמה מבנים באמת נבנו? מכל מה שאני מבינה זאת מרפאה, זה פשוט מכבסת מילים של זה, לקחת חדר פנוי במרפאה שבמילא קיימת, להכניס לשם חמש שעות שיבוא פסיכיאטר אחד. זה לא קשור, זה לא מתקרב כשאתם מדמיינים את כל הנשים – ואני מודה פה גם למור, שחלקה אתנו את הסיפור שלה – כל מי שמבין קצת בתחום הזה מבין שאין תחליף למרכז שמתמחים בו, שיש בו גם פסיכיאטריים, גם פסיכולוגים קליניים, גם עובדים סוציאליים, ביחד חושבים, ביחד מטפלים בזה, זה לא תחליף למישהו שבא לחמש שעות. 

כשאתם מדברים על ממוצע של תשעה מגעים, מתמטיקה פשוטה, כדי שהממוצע יהיה תשעה מגעים, ואם חלק צריכים 17, גם צריכים להיות הרבה מאוד אנשים שצריכים להיות באחד או בשניים ולא לקבל טיפול – הממוצע הזה הוא סד שיכבול את קופות-החולים. 
אני חייבת להגיד שחבר הכנסת מיקי רוזנטל חלק אתי דוגמה מתחום אחר, אבל היא תשפיע מאוד. כשילד שלא שומע וצריך השתלה של שתל, כשניסו פעם אחת וזה לא מצליח, כשהוא בא לפעם השנייה הוא מקבל תשובה: אנחנו מחויבים לשתל אחד, את השתל האחד קיבלת. קיבלתי את זה בתחומים אחרים ואין לי ספק שגם פה כשמכניסים את זה לאותו סד - - - 

מה שאתה אומר נכון, בעולם הרצוי בעולם הדמיוני זה לא אמור להיות לפי החור של הגרוש, אבל ממה שאנחנו מכירים בהתנהלות של קופות-החולים, ואני לא מאשימה אותן, משרד הבריאות והמדינה מרעיבים אותן שנים, הן מנסות לשרוד, באופן שבו הן מתקיימות אין להן ברירה אחרת. וחוץ מזה, די, לא נולדנו היום, הייתה הוראה לפני חצי שנה לסיים טיפולים, זה שעכשיו אתה אומר שזה לא יהיה ככה, זה לא משנה, אנשים כבר קיבלו הוראה, ויש מטופלים שהיום מסיימים את הטיפולים שלהם, וזה לא עובד ב: אה, sorry קבל delete על זה, כמו שעשו לשוויון בנטל. עם אנשים זה לא עובד ככה. אנשים שכבר הודיעו להם שהקשר שלהם עם המטפל שלהם הסתיים, זה לא כזה פשוט להגיד: סליחה, התבלבלנו, זה מכניס לסטרס, זה מכניס למתח, וזה ודאי ודאי על נפגעות תקיפה מינית ועל אנשים שהסבירו לנו איך הקשר פה כל כך רגיש ולוקחים – אני ממש קרובה לסיום. 

ואחרון חביב שאף אחד לא העלה את זה עדיין. המטפלים הולכים להיות מתומרצים לפי כמה מטופלים הם פגשו בחודש. גם המטפלים הכי אלטרואיסטים בעולם, הכי נחמדים, הכי מסורים – ותסתכלו מי יושב פה, זאת החבורה הכי טובה בארץ, עם הכוונות הכי טובות בארץ – אבל אם הם מקבלים אותו סכום על אדם שהגיע פעם אחת בחודש ועל אדם שהגיע פעמיים בשבוע, לא צריך להבין מה הולכת להיות ההשלכה של זה, אנשים גם צריכים לפרנס את המשפחות שלהם. אתם מכניסים את זה לסד בלתי אפשרי. הרפורמה הזאת לא טובה. 

ואני גם מודיעה לך, זאת כבר לא תהיה הבעיה שלך, אתם יכולים להגיד שהיא כבר עברה, היא לא עברה, נוסחת ההתחשבנות נפלה, היא תמשיך ליפול, ואנחנו, אני וחברי, נעשה כל שנוכל כדי לטרפד את הרפורמה הזאת, כי היא פשוט גרועה. ואני מבקשת שבפעם הבאה שאנחנו רואים אותך תהיה לי תשובה מוחלטת כמה מבנים נבנו, כי כל ההבטחות שלכם זה פשוט קשקושים. 

<היו"ר עאידה תומא סלימאן:>
תודה, חברת הכנסת מיכל. אני רוצה לתת את זכות הדיבור לד"ר אתי קופלר נציגת קופת-חולים "מאוחדת". עד עכשיו לא שמענו את הצד שהוא מאוד חשוב ברפורמה הזאת. אני מאוד מתקשה להגיד "רפורמה", כי אני חושבת שצריך לקרוא לילד בשמו, ולהגיד: להפרטת בריאות הנפש. אני רק מבקשת לא להיכנס עכשיו ולתת תשובות יותר ספציפיות או התלבטויות, כי חלק מהטענות שניתנו עד עכשיו כשעד עכשיו אין הסכמים ברורים בין קופות-החולים לבין המרכזים הטיפוליים הקיימים או המרפאות הקיימות, יש טענה שאנשי המקצוע עוד לא יודעים מה בדיוק יהיה העתיד שלהם מבחינת תנאי ההעסקה. 

הפחד שלי, ואני אישית רוצה להעלות אותו, אני יודעת שחברת הכנסת דיברה על תמרוץ למטפלים, אני יודעת למשל, שברפואה רגילה יש תמריץ לרופאים שלא עוברים את המכסה של בדיקות מסוימות שעולות המון כסף לקופות-החולים. ככל שאתה שולח פחות ל-MRI או ל-CT או לבדיקות כאלה, אתה מקבל תמריץ כרופא. 

<ארנון אפק:>
- - -
<היו"ר עאידה תומא סלימאן:>
אני אומרת את זה, זה בקופות-חולים. 

<ארנון אפק:>
זה חמור מאוד. לא מכיר את זה. 

<היו"ר עאידה תומא סלימאן:>
זה חמור מאוד.

<ארנון אפק:>
זה חמור מאוד.

<היו"ר עאידה תומא סלימאן:>
אני שואלת, האם נשב בעוד שנה ונעריך ונשמע סיפורים כאלה בבריאות הנפש? אני מאוד מודה אם, ד"ר אתי קופלר, תנסי לתת לנו תשובות בנושאים שהעליתי, בבקשה.

<אסתר קופלר לזר:>
אז קודם כול אני בן-אדם של השטח, אני לא יודעת על המסמך שחנה שטרום הציגה, אני לא מכירה אותו, לא מינו אותי פה לתת תשובות לכל השאלות. אני יכולה להגיד כרגע מהשטח, אני פסיכולוגית קלינית רפואית, אני לא ד"ר, אני שותפה כרגע לניסיון לבנות בירושלים ב"מאוחדת" מערך שייתן מענה לכל מה שצריך. ברור לחלוטין שלא נוכל לתת שירות בעצמנו לכל מי שיהיה צריך, ואנחנו נקנה שירותים בתחנות לבריאות הנפש ובכל מקום אחר שיהיה צריך, בתי-החולים וכו'. 
אנחנו מנסים לבנות איזשהו מערך in-house, זאת אומרת שאם פסיכולוגים ישבו בתוך מרפאות קופת-חולים – אני עושה את זה כבר בסביבות 20 שנה, הרופאים מכירים אותי, יש להם את הנייד שלי, הם מתקשרים אלי גם בתשע בערב בשביל להתייעץ מה עושים עם מטופל כזה ואחר. אנחנו מגייסים עוד ועוד פסיכולוגים כאלה, שישבו במרפאות השונות כדי לעשות איזושהי דה-סטיגמטיזציה של העניין הזה של בריאות נפש, ושייתנו מענה הכי מקצועי והכי טוב שאפשר. 
אני לא חושבת שיהיה מטופל אחד, אני מקווה שלא יהיה שום מטופל שלא יקבל טיפול שהוא צריך בצורה הכי מקצועית שאפשר. בוודאי שלא אני עושה את ההסכמים, אני לא מודעת להם, אני לא מכירה אותם. אבל סתם לשם דוגמה, אתמול נפתח מבנה של מרפאה בבית-שמש, שהפיילוט שם נמשך כבר שנה, ונפתח מבנה של "מאוחדת" בסניף הגבעה, שיש בו פסיכולוגים, פסיכיאטרים לילדים ולנוער, ונותן שירות לתושבי בית-שמש, שהם חברי קופת-חולים "מאוחדת". 
אני חושבת שאנחנו עושים כל מאמץ אפשרי, בוודאי יהיה צריך עוד ועוד, אין בכלל שאלה בעניין הזה. זה מה שאני יכולה להגיד מהשטח.
<היו"ר עאידה תומא סלימאן:>
תודה. את האמת, הייתי מצפה שמקופת-חולים יגיע מישהו שיוכל באמת לתת תשובות, זה לא מכוון אלייך אישית. 

<אסתר קופלר לזר:>
ברור.
<היו"ר עאידה תומא סלימאן:>
אני מעבירה את הביקורת הזאת לקופת-החולים, שבעצם הייתי רוצה לשמוע אנשים שמוסמכים לתת את התשובות על הבעייתיות שאנחנו מסמנים בתוכנית הזאת.
<אסתר קופלר לזר:>
אני רק רוצה להגיד שיש להם, לצוות הבכיר, למנהל מערך בריאות הנפש הארצי ולממונה בירושלים ולעוד כמה אנשים, ישיבה היום בתל-אביב על הדברים האלה, על ההכנות, ולכן הם לא פה.

<היו"ר עאידה תומא סלימאן:>
אני רוצה לתת לגב' ורד סוויד מנהלת השירות. היא עזבה?

<מיכל בירן:>
יצאה לרגע.
<היו"ר עאידה תומא סלימאן:>
עדית סרגוסטי מארגון "בזכות", וננסה לסכם, כי יש לנו עוד נושאים וגלשנו כבר מהזמן המוקצב, בבקשה.
<עדית סרגוסטי:>
אעשה את זה מאוד בקצרה. אני רוצה רק לחזור לאיזו נקודת התחלה שחברת הכנסת זועבי העלתה כאן, ואני רוצה לחדד אותה. המצב בשטח ערב ההחלטה על החלת הרפורמה, אי-אפשר לתאר אותו אלא כקטסטרופה. נאמרו כאן נתונים לגבי היקף האנשים שלא זכו לקבל שום טיפול, לא תשעה מפגשים ולא 12 מפגשים ולא זכו לראות איש מקצוע בבריאות נפש, פשוט מכיוון שהפריסה של השירותים הייתה מאוד מאוד מאוד דלה. 

אני בטוחה שכולם באים עם מלוא הכוונות הטובות לנסות לשנות את השיח לשיח שהוא שיח קונסטרוקטיבי. יש בעיות ברפורמה, יש דברים שצריך להסדיר, אבל בואו נסתכל על זה כעל הזדמנות אדירה, פשוט הזדמנות היסטורית על מנת לאפשר לאנשים, כולל נפגעות תקיפה מינית, כולל כל מיני בעלי קשיים אחרים שעלו כאן, לקבל סוף סוף את המענה שהם ראויים לו, ותוך כדי זה להציף את כל הבעיות, ויש בעיות שצריך להציף, יש בעיות שצריך להסדיר. 
אני רוצה רק שתי מילים על הקונטקסט שבו נערך כאן הדיון. חלק ממה שצריך לעשות לאורך הדרך זה לנסות לתכנן שירותים שיותאמו באופן ספציפי לצרכים ספציפיים, כולל של נשים, למשל מבחינת שעות פתיחה של מרפאות; באיזה אופן מרפאות צריכות לפעול על מנת שהן תהיינה יותר נגישות ויותר זמינות לנשים; נשים שצריכות להביא ילדים לטיפולים שהמרפאות האלה תהיינה זמינות ונגישות ולא תפעלנה רק בשעות מסוימות שלא מאפשרות לעשות את זה; טיפולים ייחודיים לנפגעות תקיפה מינית; להפרעות אכילה. יש תחלואה שהיא מוגברת יותר בקרב נשים וצריך לתכנן את השירותים כך שהן יותאמו ויאפשרו גם לצמצם פערים שקיימים, פערים גדולים שקיימים במצב הבריאות של קבוצות שונות. זאת תמצית. 

<היו"ר עאידה תומא סלימאן:>
תודה.
<מיכל בירן:>
אגב, אם אלה היו הכוונות, היו מביאים את זה בהליך חקיקה רגיל ולא עוקפים את הכנסת בצו. 

<עדית סרגוסטי:>
אני חושבת שצריך להבחין, חברת הכנסת בירן, בין מה הרובד של מה שהחוק עצמו אומר, והחוק במובן הזה נותן סד שירותים מאוד מאוד רחב ונדיב, לבין פרשנות החוק.

<חנה שטרום כהן:>
איפה?

<עדית סרגוסטי:>
תקראו את הצו שחתם עליו סגן השר.
<חנה שטרום כהן:>
קראנו אותו.
<עדית סרגוסטי:>
תקראו את הצו. אז יש כאן בעיה של פרשנות משפטית. החוק מדבר על סל שירותים מאוד מאוד רחב, זה הרובד המשפטי, החוקי שאליו צריך להתייחס. יש רובד שבא לידי ביטוי בהסכמים כלכליים בין משרד הבריאות לבין קופות-החולים, ויש רבדים שיבואו לידי ביטוי בסטנדרטים שאנחנו מקווים שמשרד בבריאות יגדיר בהמשך. ככל שהסטנדרטים האלה יצמצמו זכאות, צריך יהיה לעמוד שם ולהיאבק על מנת שזה לא יקרה. 

<היו"ר עאידה תומא סלימאן:>
תודה.

<עדית סרגוסטי:>
הרובד המשפטי החוקי הוא מאוד מאוד רחב.
<היו"ר עאידה תומא סלימאן:>
סליחה. תודה. 

<חנה שטרום כהן:>
ממש לא.

<עדית סרגוסטי:>
תקראי את החוק.

<חנה שטרום כהן:>
קראתי אותו.

<היו"ר עאידה תומא סלימאן:>
רק אתן, ממש קצר, שתיים-שלוש דקות, חבר הכנסת. זה לא יהיה סיכום, אלו יהיו תשובות, הסיכום יישמר לי.

<ארנון אפק:>
זה לא סיכום, אני עונה. ודאי, חד-משמעית.

<היו"ר עאידה תומא סלימאן:>
בבקשה, חבר הכנסת.

<זאב בנימין בגין:>
יש כמובן שתי אפשרויות עיקריות – אני חדש בוועדה, חדש בתחום, זה מה שנדמה לי שעולה מן הדיון – שתי אפשרויות עיקריות: האחת היא להכין את כניסת הרפורמה לתוקף, את כניסתה לשטח, כאשר כל הבעיות הצפויות, לפחות נפתרו; והאפשרות האחרת היא להתחיל בתנועה ולתקן תוך כדי תנועה. 
אני מאוד מצר על הפער הגדול או על הפער שתוכנו הוא חשדנות מאוד עמוקה כלפי ממשלות בכלל, כלפי הפקידות בממשלות שעושה מלאכה נאמנה. לא ברור לי מהו המקור. אני מניח שאתם עומדים על הפער הזה וגם לומדים אותו. 
הבנתי, אבל תתקנו אותי אם לא הבנתי נכון, עם פתיחת שנת הלימודים במשך ימים אחדים או שבוע-שבועיים במשרד החינוך נפתח חדר מצב כדי לבדוק שהכול נפתח כשורה, אנחנו מדברים על פתיחות שנת לימודים במדינת ישראל 67 שנים ועוד קודם. אז כמובן, דרוש לנו חדר מצב מתמשך - - - 

<טל ברגרמן לוי:>
יש לנו.

<מיכל בירן:>
- - - זאת שיחה אחרת מ"סליחה, צפוף לי בכיתה" מ"סליחה, תקפו אותי מינית ואין לי עם מי לדבר"? זאת שיחה אחרת.
<זאב בנימין בגין:>
בסדר, אני - - -

<טל ברגרמן לוי:>
זאת שיחה - - -
<היו"ר עאידה תומא סלימאן:>
סליחה, לא, לא.
<ארנון אפק:>
אתה צודק, וזאת הכוונה.

<טל ברגרמן לוי:>
צודק לחלוטין.
<זאב בנימין בגין:>
צריך לעקוב אחרי זה מתוך אותה פתיחות, מתוך נגישות, אם אפשר טלפון ישיר, מין טלפון אדום כזה, בייחוד אצל אנשים נזקקים, אז אם הוא לא יכול לפנות, בן המשפחה פונה, ואומר: לא קיבלתי את המענה בקופת-החולים, כי זה עלול לקרות. אני מכיר מצבים, כמו כולם, שקופות-החולים בגלל הלחץ הכלכלי שלהן או עליהן אכן לעתים מגבילות. יש להן בכל זאת איזה סל מוגדר, ואחר כך צריך להתאמץ באופן מיוחד ואישור של רופא או רופאת המחוז, זה לא אמור להיות מאוד קל. 
והקבוצה שאנחנו מדברים עליה היא חלשה מלכתחילה יותר מאשר בנושאים שהם אך ורק בריאות הגוף, אם אפשר להפריד בין אלה. על אחת כמה וכמה כשמדובר בנשים, על אחת וכמה וכמה כשמדובר בנשים ערביות, ואנחנו צריכים פה לעשות מאמץ מיוחד. 
אבל, אני בזאת מסכם את דעתי הלא מלומדת, אין להמתין, מפני שאם נמתין תמיד יהיו בעיות, ובכל רגע נתון נצטרך להכריז על תקופת מעבר. גם כשיפתרו 80% בפרטו או יהיה נדמה לנו שפתורות 80% של הבעיות, עדיין תהיה תקופת מעבר שתדרוש לימוד ומענה נאות. 
האם יפתרו כל הבעיות מתישהו? לא. האם צריך לקדם כוחות מקצועיים? כן. אבל אם נמתין עד שיהיו לנו ועד שיהיה לנו כל מאגר הפסיכיאטרים, פסיכיאטריים לילדים, אז כנראה נמתין שנים ארוכות. 

<מיכל בירן:>
עברו בערך תשע שנים ונפתרו 0% מהבעיות, סטטיסטית יש פה בעיה. 

<זאב בנימין בגין:>
תודה.
<היו"ר עאידה תומא סלימאן:>
אני רק נותנת לך.

<ארנון אפק:>
אהיה קצר.

<היו"ר עאידה תומא סלימאן:>
באמת.

<ארנון אפק:>
קודם כול תודה רבה. תודה רבה לך, כי אני חושב שמכל ועדה שאני יוצא אני חושב על עוד מקומות לסגור את אותם פערים שציינת, חבר הכנסת בגין, ולראות איפה אפשר לשפר ולקדם. אנחנו עובדים על הדבר הזה שלוש שנים. אנחנו נמצאים במקום אחר לגמרי. ואני חושב שאחד הדברים הטובים זה באמת יהיה גם לבוא ולראות בדיוק, להתארח באחת הקופות וגם לראות מה הם עושים, ובאמת להזמין אותם שיספרו גם הם מה הם עושים כדי שגם הוועדות למיניהן – ואני לא נכנס לדיון כמובן, זאת לא סמכותי בכלל – יקבלו את מענה מהשטח. 

אני מודה למור על דבריה, מאוד התרגשתי, ואני מבטיח גם ברמה האישית שלה, אבל גם בכלל למטופלות, שנעשה הכול הכול הכול כדי לתת להן ולהם מענים ראויים. באמת מגיע להם. ואנחנו כמדינה מחויבים להם, וביחד עם הקופות נעשה ונפקח ונבקר כי זה תפקידנו, ונתקן בכל אותם מקומות. 

אענה בקצרה לכמה דברים שנאמרו גם כדי שתהיה הצהרה כתובה כאן. רבותי, הגוף והנפש חד-הם ולכל אחד יש את האספקטים שלו, אבל חלק גדול מהבעיות הרפואיות מתבטאות כבעיות נפשיות והפוך, וחשוב יהיה לתת להם מענה, אמר את זה ה-OECD, אמר את זה WHO. זאת הרפואה המקובלת בעולם. זאת הרפואה, ואנחנו צריכים לתת מענה משולב, גם אצל רופא המשפחה לא יישאר מה שהוא לא יכול לטפל, זה יועבר לפסיכולוגים, למטפלים, לפסיכיאטריים, מה שרק צריך. 

<חנה שטרום כהן:>
זה לא מה שנאמר. 
<מיכל בירן:>
בחמש דקות.

<ארנון אפק:>
רבותי, לא - - -

<היו"ר עאידה תומא סלימאן:>
לא, בלתי - - -

<חנה שטרום כהן:>
אני מכירה את המסקנות של ארגון הבריאות העולמי, ומה שכתוב שם - - -
<ציפי נחשון-גליק:>
לא חשוב, בסדר. את לא יכולה לענות.

<ארנון אפק:>
בסדר, אז גברתי - - -

<היו"ר עאידה תומא סלימאן:>
זה לא יכול להיות, שנייה, תסמכי עלי שאדע לסכם את הדיון הזה, לא נוכל לסיים ככה. בבקשה. 

<חנה שטרום כהן:>
אני מצטערת, אבל זה פשוט לא נכון. 

<ארנון אפק:>
אני מעדיף לא להגיב לדברים האלה.
<ציפי נחשון-גליק:>
בדיוק.
<ארנון אפק:>
אני מסכים שיש לנו פערים, אמר את זה גם סגן שר הבריאות, ואנחנו כבר במקום אחר. רבותי, לפני שלוש שנים כשיצאנו לדרך לא היה את הדיון הזה. למה לא היו דיונים על התורים הארוכים מאוד? תיארתם מצב אידיאלי, ואתם עושים עבודה גדולה וקדושה במרפאות, אבל היו תורים, וזה לא היה זמין, אני אומר את זה כמנכ"ל משרד הבריאות. העובדה שיש לנו הרבה יותר מטופלים היום מוכיחה את זה בשטח. 
<מיכל בירן:>
- - -
<ארנון אפק:>
המינויים האלה לא מוגבלים בממוצע לאדם, אני עונה לחברת הכנסת בירן ששאלה.

<היו"ר עאידה תומא סלימאן:>
אני מרגישה שאנחנו שוב סוקרים את הרפורמה. אני מאוד מבקשת, אם יש תשובות ספציפיות לשאלות שעלו, כן לענות. 
<ארנון אפק:>
כן, אבל זה מה ששאלה אותי חברת הכנסת.
<היו"ר עאידה תומא סלימאן:>
לא לסקור מחדש את הרפורמה.
<ארנון אפק:>
אני רוצה לענות לחברת הכנסת בירן בשאלה של המינויים. המינויים הממוצעים לתשלום, מי שצריך יותר ממינוי אחד יקבל אותו. מה שמוביל זה הצורך הקליני הרפואי, זה מה שמוביל את אנשי המקצוע וככה הם יעשו. ויש לנו מערכת שלמה במשרד הבריאות שנועדה לתת מענה לאותם מקומות שזה לא יקרה. וצודק חבר הכנסת בגין, תמיד יהיו אנשים שלא יקבלו, ואנחנו כאן בשבילם. פשוט כאן בשבילם. 

לגבי המרכזים הייחודיים, בזכות דברים ששמענו גם ממור ומאנשים אחרים ומצביה, נתנו כבר עכשיו מענה למקומות הייחודיים. תראו, הקופות, חברת הכנסת תומא, עוסקות קודם כול במענה הכולל לכולם, רוצות לתת מענה לכמה שיותר, ויש אוכלוסיות ייחודיות שאתם עסקתם בהן כאן, ששמתן אותם בזרקור וטוב שכך, תודה. לאוכלוסיות האלה אנחנו מחויבים לתת מענה, ונשב עם הקופות אוכלוסייה אוכלוסייה. וכבר עכשיו הקדשנו כסף כדי לתת להם מענה, שחס וחלילה לא ייפגע אף אחד, שכמו שמור אמרה, חברותיה וחבריה ימשיכו לקבל טיפול.

<היו"ר עאידה תומא סלימאן:>
תודה.

<ארנון אפק:>
תודה גם לך. 

<היו"ר עאידה תומא סלימאן:>
תודה. קודם כול, אני חייבת להודות לכל אלה שטרחו להגיע והגיעו להשמיע את קולם ואת קולן. אני חושבת שגם הדברים של מור היו מאוד חשובים כדי להחזיר אותנו לקרקע ולהסתכל באמת על מה שחשוב בתוך הרפורמה הזאת, ולמה בעצם אנחנו מתעסקים ומתעסקות כל כך בעניין הזה, ושאלו לא עניינים אישיים או התנגחויות סתם בין נציגי המשרד, אלא דאגה אמיתית להמשך הטיפול ולמתן מענה לנשים ולגברים שצריכים אותו באופן מיוחד. את האמת, אני מאוד שמחה לשמוע שמכל דיון נציגי המשרד יוצאים עם רשימת to do מה שנקרא, או לבדיקה או לחזור ולבדוק, למרות שבעיני חבל שזה בזמן כל כך קצר לפני הזמן שהרפורמה הזאת אמורה להיכנס לתוקף ב-1 ביולי. 
הדאגה האמיתית שלי, למרות שיש לי דאגה כללית בכל הנושא של הרפורמה לבריאות הנפש, ויש לי עמדה מאוד ברורה כמי שבאה מרפורמות שנעשו בענייני רווחה. "רפורמות", שאני בעצמי קוראת להם "הפרטה'', הפרטה של זכויות עיקריות בסיסיות של כלל האזרחים של מתן שירותים שהתחילו בהתחלה ונראו טובים, כולל שירותי בריאות באופן כללי. אנחנו יודעים היום גם כן איזה תור משתרע בנושא של אשפוזים בבתי-חולים, אנחנו יודעים איזה תור גדול לכל מיני בדיקות חשובות שלפעמים יכולות להציל חיי אדם, אז עכשיו זה יקצר את התור, בעוד שנה-שנתיים נגיע לאותה מסקנה של תור או של טיפולים לקויים. 
למרות הראייה הכללית שלי על הרפורמה, אני רוצה לחזור שוב למטרה של הישיבה הזאת. החששות שלי הם שלא קיבלנו תשובות ברורות לדאגות עיקריות שקשורות לטיפול בנפגעות ובנפגעי תקיפה מינית וגם שקשורות לנשים עם הפרעות אכילה או עם הפרעות אחרות. כי בעצם כל העניין של – נכון, קראתם לזה "מינויים" שזה גם כן מושג שאני לא מצליחה להבין, אבל כל עוד שאנחנו מבינים במה מדובר – כל הנושא של מינויים וכל הנושא של המשך או של ממוצע של תשעה מפגשים בעצם לא עונה על הדבר הבסיסי ביותר, כאשר אנחנו מדברים על טיפולים בהפרעות שלמענם התאספנו היום, ולמצבים של פוסט-טראומה שבדרך כלל לוקחים לפעמים שנה-שנה וחצי. ואני יודעת את זה טוב מאוד, לא כפסיכולוגית אלא כמי שעבדה במרכז סיוע לנפגעות תקיפה מינית, אני יודעת בדיוק במה מדובר. וסליחה, אני מכירה גם את רופאי המשפחה, ובמיוחד יש לי בראש שלי, יושבים לי פה רופאי המשפחה שאני מכירה. אני לא יודעת אם הם באמת היו מסוגלים לזהות את הסימנים. 

<מיכל בירן:>
ועוד בחמש דקות. 

<היו"ר עאידה תומא סלימאן:>
ואי-אפשר לתת לרופא משפחה לקבוע אם הוא יפנה, אם הוא לא מבין למה הוא צריך להפנות, ואם הוא לא יודע לאתר את הסימנים הבסיסיים שבשלם הוא צריך להפנות. אז מה עם הכשרת רופאי המשפחה? מה עם הכשרת הצוותים שמסביב, שאתם אומרים שהם צריכים לשבת בתוך המרפאות האלה? 

גם לזמן הטיפול אני חושבת שאנחנו חייבים מענה, ואציע משהו אחר כך. גם בנושא של החיסיון הרפואי לא קיבלתי שום תשובה. אני אומרת לכם, מי שצריכה לפנות ולקבל טיפול מרופא המשפחה – אתם יודעים איך מתנהלים רופאי המשפחה בקופות-החולים בכפרים הערביים? אתם יודעים שרופאי המשפחה בדרך כלל הם באמת משפחה? לא רופאי המשפחה, הם משפחה. כל רופא שפותח קליניקה ועושה הסכם עם קופת-חולים "לאומית" או "מאוחדת" או "כללית", בעצם כל המשפחה עוברת אליו, זה כולל את הנשים, שלפעמים לא יכולות להחליט על זה. ואז, האם באמת יש לאישה הזאת את החיסיון הרפואי לגשת לבן המשפחה שלה, שהוא יכול להיות מצד בן-הזוג, כדי לספר לו שהיא עברה התעללות או תקיפה מינית כדי שיפנה אותה לטיפול? אנחנו מכניסים את האנשים לתוך מלכוד כשאנחנו מביאים את הקשר עם קופת-חולים. אלה שיושבים אתכם וחותמים אתכם על ההסכמים אלו לא אותם האנשים שיהיו בשטח ויגישו את הטיפול, ולזה צריך לדאוג, כי האנשים האלה לא יודעים בדיוק שהעניינים הם התחשבנויות בין משרדים. 

אני חושבת שחייבים לדבר גם על החיסיון הרפואי, גם על עצם העבודה שנשים צריכות להיחשף גם לאנשים שהם לא מטפלים, כמו בקר קופת-חולים שצריך לאשר את המינוי החדש של האישה. אני חושבת שלא קיבלנו תשובות על ההסכמים שנחתמו עם המטפלים שנמצאים בשטח. יש שני מרכזים שמגישים סיוע וטיפול לילדים גם באום-אל-פחם וגם בשפרעם, הבנתי שעד עכשיו לא נחתם שום חוזה אתם, ואנשי המרכז, המטפלים במרכז אמרו לי שהם לא יודעים מה יכול להיות אתם. יופי, אמרנו למטופל או למטופלת: תמשיך/י ללכת ולקבל את הטיפול, אבל המטפל לא יהיה שם כי בינתיים אין הסכם אתו על המשך העבודה. אלה דברים שאי-אפשר להמשיך אתם בלי מענים.
כל הנושא של טיפול באוכלוסייה הערבית. אני יודעת שלעומת הקיים יש קפיצה גדולה בפריסה החדשה, אבל גם הפריסה החדשה לא מספקת. וגם דיברה חברת הכנסת חנין זועבי על הכשרה, ויותר מכך, הכשרה לטיפול בנפגעות תקיפה מינית. אני אומרת לכם, אולי יש לנו כמה, ח'ולוד פה, תגידי לי, כמה מטפלות מתמחות במיוחד בנושא הזה? 

<ח'ולוד ח'טיב זועבי:>
אנחנו המרכז היחידי בנצרת מכל - - -
<היו"ר עאידה תומא סלימאן:>
לכל האוכלוסייה הערבית בצפון.

<ח'ולוד ח'טיב זועבי:>
לכל האוכלוסייה הערבית בצפון. אנחנו בנצרת מכסים רק את מחוז הצפון, וגם אנחנו לא יכולים להגיע לכל המקומות - -
<ציפי נחשון-גליק:>
פתחנו במשולש עכשיו. 

<ח'ולוד ח'טיב זועבי:>
- - כי הנשים והנערות לא יכולות לצאת מהכפרים שלהם.

<היו"ר עאידה תומא סלימאן:>
כמה מטפלות יש לך?

<ח'ולוד ח'טיב זועבי:>
תשע, ואני העשירית.

<היו"ר עאידה תומא סלימאן:>
כל התשע עובדות במשרה מלאה?

<ציפי נחשון-גליק:>
לא.

<ח'ולוד ח'טיב זועבי:>
לא. כולן חצי משרה.

<היו"ר עאידה תומא סלימאן:>
אז יש לך ארבע וחצי בעצם. תודה.
<ח'ולוד ח'טיב זועבי:>
אפשר לציין עוד נקודה? שיש עוד חמישה מרכזים בארץ. יש בירושלים עובדת אחת ערבייה שמדברת ערבית - - - 

<היו"ר עאידה תומא סלימאן:>
שנייה, אנחנו גולשים כבר לנושא השני. נשארו לנו שבע דקות, לצערי הרב. 

<קריאות:>
- - -

<היו"ר עאידה תומא סלימאן:>
לא, שנייה. היינו אמורים לקיים עכשיו גם המשך של דיון, לשמוע דיווח על הנושא. 

<ארנון אפק:>
נעשה עוד דיון.

<היו"ר עאידה תומא סלימאן:>
אבל אכפת לכם גם מהדיון שהתקיים מקודם. 

<ליאת קליין:>
אבל הם משותפים, וגם אי-אפשר לנתק בין שני החלקים.

<ארנון אפק:>
אבוא שוב אם צריך.

<היו"ר עאידה תומא סלימאן:>
הנה, יש הבטחה לבוא שוב.

<ארנון אפק:>
אני אבוא עוד פעם לדיון - - -

<היו"ר עאידה תומא סלימאן:>
אתם תבטיחו להגיע שוב?
<ליאת קליין:>
נבטיח, אבל יש לנו מה לומר גם על שני החלקים. 

<היו"ר עאידה תומא סלימאן:>
בסדר. אז אולי באמת נמשיך את הדיון הזה.
<אילת כהן וידר:>
אבל צריך להתחיל את הדיון על הוסטלים וחלופות אשפוז.
<זאב בנימין בגין:>
לגבי הכמות הנמוכה של מטפלים באוכלוסייה הערבית. אני לא אוהב את המילה "מגזר", כי אני מהמגזר היהודי.

<מיכל בירן:>
בחברה.
<היו"ר עאידה תומא סלימאן:>
אפשר "חברה" ואפשר "אוכלוסייה", זה בסדר.

<זאב בנימין בגין:>
אין בעיה. השאלה שאני שואל בהקשר להצגה היא, האם להערכתכם כניסת הרפורמה לתוקפה תרע את המצב הגרוע הקיים או, ניתן לחשוב שהיא תעודד גם את הביקוש, תעודד את הנגישות, תשנה לכיוון חיובי את המודעות? 
<ציפי נחשון-גליק:>
עם כל הרגישות, זה יכול להיטיב.
<זאב בנימין בגין:>
קודם כול, הכלל ברפואה הוא: אל תזיק. שאלתי היא, האם לדעתכם ב-1 ביולי המצב יורע?
<ציפי נחשון-גליק:>
אם כל הרגישות שנשמעת פה תילקח בחשבון זה רק יכול להיטיב.
<היו"ר עאידה תומא סלימאן:>
בסדר, אבל אני מצפה שייקחו את זה בחשבון עד 1 ביולי ויפתרו את כל הבעיות. 

<ציפי נחשון-גליק:>
זה ברור, את צודקת.
<היו"ר עאידה תומא סלימאן:>
ברור לי שלא. אבל אני רק רוצה להגיד, אני חושבת גם שקודם כול אנחנו נפנה באופן מרוכז למשרד עם כל ההערות וההסתייגויות שיש לנו והבקשה לתשובות מאוד ברורות לעניינים שקשורים גם למטופלות, גם למטפלות ולמטפלים. אבל עקב כל הפערים וכל הדיבורים על החששות של איך זה יתנהל, האם למשרד יש תוכנית ברורה איך הולכים לפקח על הקופות שאמורות להנגיש את השירות, והאם יש דרישה לדיווחים תקופתיים, והאם ייעשה פיקוח מדגמי בשטח? אני גם רוצה לקבל על זה דיווח אחר כך. 

למרות שבאמת אנחנו מאוד לחוצים עכשיו בזמן, השאלה שלי, האם בכל זאת לשמוע דיווח ממשרד הבריאות וממשרד הרווחה על מעקב אחר יישום התוכנית לטיפול בנפגעות תקיפה מינית ממשרד הרווחה? ונראה, אולי נקיים המשכיות לדיון הזה.
<ליאת קליין:>
אפשר לומר רק משפט אחד כולל על שני הדברים האלה ביחד?

<היו"ר עאידה תומא סלימאן:>
בבקשה.

<ליאת קליין:>
יושבת כאן גם אורית סוליציאנו מנכ"לית איגוד מרכזי הסיוע לנפגעות ונפגעי תקיפה מינית. אני חושבת ששני החלקים של הדיון אחד הם בסופו של דבר, ושניהם עוסקים בסל השירותים שמעניקה מדינת ישראל נכון להיום, 2015, לנפגעות ולנפגעות תקיפה מינית בין היתר על הדרך. ומה שעומד לנגד עינינו זאת גם כברת הדרך הארוכה שעברנו, גם בליווי של אותה תוכנית בין-משרדית וגם בליווי של כל הנושא של הרפורמה וכל המענים שקיימים, וכאלה שעוד לא קיימים היום. 
זה נאמר פה, לא אחזור על הדברים, אבל מתוך ניסיוננו רב השנים, בכל שנה מתקבלות במרכזי הסיוע כ-40,000 פניות של פונות ופונים. כל מי שעובר פגיעה מינית נפגע בנפשו, הסימפטומים מגוונים, לפעמים הם מתגלים הרבה מאוד שנים אחר כך. ובשונה מטראומות אחרות, ופגיעה מינית היא טראומה, היא פצע מדמם, אבל היא גם פגיעה שמתאפיינת בבדידות איומה וקשר שתיקה, והרבה מאוד נשים לא פונות לטיפול. מי שכבר פונות ומי שמדווחות צריכות מערכת מיטיבה וכזאת שמותאמת לצרכים הייחודיים שלהן. עד כאן אני חושבת שזה נוגע לשני הדברים. 

<ארנון אפק:>
כולם מסכימים. 

<ליאת קליין:>
אני רק רוצה לומר בנוגע לשני החלקים, גם עברנו כברת דרך, אנחנו כן מלוות את זה, יש שני דברים שאנחנו עדיין מחכות להם לא מעט זמן, ואני כן מצרה על זה שאנחנו יושבות פה עדיין היום. זה גם הנושא שקיבלנו איזושהי התחייבות על אותה יחידה, ואני יודעת שזה עומד לנגד עיניכם, ואני רק רוצה כן לשים את זה על השולחן כי אנחנו מתקרבים למועד שהובטח לנו שזה ה-1 בינואר 2016. הובטח לנו שתקום יחידה ייחודית, יחידה ייעודית לטיפול בנפגעות ובנפגעי תקיפה מינית. זה מאבק של הרבה שנים, היא הייתה אמורה לקום ב-2011.
<ארנון אפק:>
ב"איכילוב".
<ליאת קליין:>
זה אמור לקום. אני רוצה להאמין שאותה התחייבות שלטונית תעמוד. אותו דבר בנוגע לחלופת האשפוז. 

ועוד דבר אחרון, זה גם לגבי פתרון הביניים של אותן מיטות אשפוז שקיימות היום. העברות הכספים, איך זה קורה, אני כן רוצה להאמין שיש דברים שאנחנו יודעות שהם מיושמים, והם עדיין מיושמים חלקית. הדברים האלה הם ברמה אקוטית של כאן ועכשיו של נפגעות ונפגעים. אנחנו מדברים על איזשהו פחד מרפורמה, אני מדברת על מענים שקיימים היום, שחלקם עדיין לא נותן את מענה לאותן נשים שהן על קצה הרצף וצריכות אשפוז. והדברים האלה בהולים, ולכן חשוב לומר אותם גם אם יהיה דיון מיוחד לזה בהמשך. 

<ארנון אפק:>
אנחנו - - -
<היו"ר עאידה תומא סלימאן:>
שנייה. אני מודה, כי בעצם העלית את השאלות העיקריות. אני רוצה לתת בכל זאת לגב' ציפי לתת דיווח ממשרד הרווחה, ואולי תענו גם אתם על השאלות שהעלו במערכות. 
<ארנון אפק:>
זה ייקח לי קצת זמן, למה לא נייחד לזה דיון? זה שווה, זה ראוי, דיון בפני עצמו.
<ליאת קליין:>
נכון. פשוט הדברים אמורים להיפתח עוד מעט, ורצינו - - - 
<ארנון אפק:>
אבוא בשמחה, לכבוד הוא לי.

<היו"ר עאידה תומא סלימאן:>
את תבואי לדיון?
<ציפי נחשון-גליק:>
השאלה מתי.
<אילת כהן וידר:>
אבל בואו נשמע איפה הדברים עומדים היום, אנחנו מחכים הרבה זמן לתשובות.

<ארנון אפק:>
יש לנו מצגת, אני לא יכול, אני מתנצל.

<אילת כהן וידר:>
נשמע איפה הדברים היום, ותקבעו דיון נוסף.
<היו"ר עאידה תומא סלימאן:>
לא תוכלו, בכמה משפטים לפחות, להגיד איפה זה?
<ארנון אפק:>
יש לנו מצגת שלמה מוכנה גם לנושא הזה. פשוט כל נושא הוא עולם בפני עצמו. 

<ציפי נחשון-גליק:>
אולי אפשר באמת לתת את התשובות ולענות בפעם אחרת לגבי היחידות האשפוזיות. אבל אני רוצה להגיד לגבי חלופת האשפוז שמשרד הרווחה מקים, נבחרה במכרז עמותה שמפעילה, יש כבר מבנה, מחפשים מנהלת. אז אם יש למישהו רעיון למנהלת, תפנו אלי ונתחיל תוך חודש לקבל מטופלות - - - 
<היו"ר עאידה תומא סלימאן:>
מה, פליטי ופליטות הרפורמה?
<קריאות:>
- - -

<קריאה:>
אין פליטים, כולם עובדים. 

<ארנון אפק:>
אין פליטות. רבותי, מנכ"ל "כללית" מחפש עובדים, כולם מחפשים עובדים בזכות הרפורמה. 

<קריאה:>
מחפשים אתכם. 
<קריאה:>
- - -
<ארנון אפק:>
חס ושלום, עובדים ועובדות. תודה על התיקון.

<ציפי נחשון-גליק:>
ברגע שתהיה מנהלת נוכל לקלוט. מנהלת - - -
<היו"ר עאידה תומא סלימאן:>
אז בעצם את מודיעה לנו שתוך חודש - - -

<ציפי נחשון-גליק:>
הם עכשיו מציידים את הבית, ברגע שתהיה מנהלת נתחיל לקבל. 

<אילת כהן וידר:>
איפה זה אמור להיות?

<היו"ר עאידה תומא סלימאן:>
את יכולה, ציפי, לתת לנו עוד קצת אינפורמציה? כמה נשים יכולות לשהות?

<ציפי נחשון-גליק:>
זאת חלופת אשפוז. זה מודל שבעצם הוא מסגרת מכילה לאישה שדווקא תוך כדי טיפול בפגיעות מיניות חווה רגרסיה. היא יכולה לבוא למקום שמכיל אותה, זה יכול להיות יומיים, זה יכול להיות לעד שלושה חודשים, כשבעצם המערכת עוטפת אותה מכל הכיוונים. 

<זאב בנימין בגין:>
כמה?
<היו"ר עאידה תומא סלימאן:>
בסדר, אבל התפוסה?
<ציפי נחשון-גליק:>
12 מיטות במקביל. יש שם צוות גם של עובדים סוציאליים, גם של מדריכות וגם של גיבוי פסיכיאטרי ואחות. 
<היו"ר עאידה תומא סלימאן:>
ומה עם קבלת נשים ערביות? 

<ציפי נחשון-גליק:>
אין שום מגבלה.

<אילת כהן וידר:>
איפה בארץ?
<היו"ר עאידה תומא סלימאן:>
יש בצוות מישהו - ?
<ציפי נחשון-גליק:>
ניקח דוברת שפה ערבית בחלקיות משרה?

<היו"ר עאידה תומא סלימאן:>
בואי נגיד "ערבייה".

<ציפי נחשון-גליק:>
בשמחה. ניקח ערבייה, כן.

<היו"ר עאידה תומא סלימאן:>
כי דוברת ערבית זה אומר שיכולים להביא גם מישהו שיודעת להגיד "מרחבא", "כיף חאלכ", ובזה הסתיים.
<ציפי נחשון-גליק:>
הרי תראי, מי שמדברת עברית או - - -
<אילת כהן וידר:>
איפה בארץ, סליחה?
<ציפי נחשון-גליק:>
זה משנה?

<אילת כהן וידר:>
כן, בטח. יישוב.
<ציפי נחשון-גליק:>
במרכז הארץ.

<היו"ר עאידה תומא סלימאן:>
אז לפחות יש לנו בשורה טובה במשרד הבריאות. 
<ציפי נחשון-גליק:>
אני רוצה לומר, זה לא מרכז להפרעות אכילה.

<אילת כהן וידר:>
אבל איפה הבית נמצא?

<קריאות:>
- - -

<היו"ר עאידה תומא סלימאן:>
סליחה, אני יודעת, והזכרתי לעצמי בתחילת הישיבה הזאת, שלא נצליח בישיבה הזאת לפתור את כל הבעיות. העלינו המון בעיות והעלינו הרבה דרישות ונעמוד על לבדוק איפה זה עומד. אבל לפחות אנחנו מסיימות בבשורה טובה שתוך חודש, ואני מקווה שבאמת סוף סוף נקבל את המקום ונוכל לסייר גם ולעמוד מקרוב על השירות שיינתן. 
אנחנו לא פוטרים את משרד הבריאות מדיווח ועדכון על מסקנות הוועדה בנושא ההפרדה המגדרית ונוהל הטיפול. אני מאוד מקווה שכולכם תצטרפו לדיון הבא שיעסוק בנושא הזה. אני מודה לכם. אני יודעת שהצפנו הרבה בעיות ולא היה אפשר לפתור את כולן או לתת מענה, אבל גם נעדכן אתכם בתשובות של משרד הבריאות במסמך שנוציא מפה. תודה לכולם.
<הישיבה ננעלה בשעה 12:02.>

